ساخته‌كارێك به پله‌ی عه‌مید له كه‌ركووك ده‌ستگیركرا\nده‌زگاى هه‌واڵگرى عیراق رایده‌گه‌یه‌نێت، كه‌سێكیان لە کەرکووك دەستگیرکردووه کە خۆی وەک عەمیدێکی هێزی هەواڵگریی "هەڵۆی کەرکووك" ناساندووە و لەگەڵ چه‌ند ئه‌فسه‌رێكی پارێزگای كه‌ركووكیش كۆبووه‌ته‌وه، ئاماژه به‌وه‌شده‌كه‌ن ئه‌و كه‌سه توانیویه‌تی بڕێك پاره له هاووڵاتیان وه‌ربگرێت، به‌ناوی ئه‌وه‌ی له وه‌زارتی ناوخۆ دایانده‌مه‌زرێنێت.\nده‌زگای هه‌واڵگری عێراق له به‌یاننامه‌یه‌كدا رایگه‌یاند، هێزه ئه‌منییه‌كان كه‌سێكیان لە کەرکووك دەستگیرکرد، کە خۆی وەک عەمیدێکی هێزی هەواڵگریی "هەڵۆی کەرکووك" ناساندووە و لەگەڵ چه‌ند ئه‌فسه‌رێكی پارێزگای كه‌ركووكیش كۆبووه‌ته‌وه، ئه‌و كه‌سه توانیویه‌تی بڕێك پاره له هاووڵاتیان وه‌ربگرێت، به‌ناوی ئه‌وه‌ی له وه‌زارتی ناوخۆ دایانده‌مه‌زرێنێت.\nله به‌یاننامه‌كه‌ی ده‌زگای هه‌واڵگری عێراق هاتووه، كه‌سێكی ساخته‌كاریان ده‌ستگیركردووه، كه پله‌ی عه‌میدی به‌ستووه و پاره‌ی له‌خه‌ڵك وه‌رگرتووه، گوایه له وه‌زاره‌تی ناوخۆدا دایانده‌مه‌زرێنێت، بۆیه هێزه ئه‌منییه‌كانی كه‌ركووك، به‌پێی مادده‌ی 261ی یاسای سه‌رۆكایه‌تی كۆمار ئه‌و كه‌سه‌یان ده‌ستگیر كردووه.\nئه‌وه‌ش خراوه‌ته ڕوو، ساخته‌كاره دانی به‌وه ناوه، له رێگه‌ی خۆناساندنی وه‌ك ئه‌فسه‌رێكی پله باڵا، پاره‌ی له چه‌ند كه‌سێك وه‌رگرتووه، به‌ڵێنی به چه‌ند كه‌سێكیش داوه له وه‌زاره‌تی ناوخۆدا پله‌كانیان به‌رز بكاته‌وه.\nبەرپرسانی باڵای عیراق لەبارەی پرسی دۆلارەوە بانگهێشتی پەرلەمان دەکرێن


ئەمڕۆ مووچەی وەزارەتی ئەوقاف دابەش دەكرێت – تۆڕی میدیایی خەڵک\n2020/02/24 - 9:01 AM\nبڕیارە ئەمڕۆ مووچەی ئەوقافی مانگی 11ی ساڵی ڕابردوو دابەش بكرێت.\nبەپێی خشتەیەك كە پێشتر لە وەزارەتی دارایی و ئابورییەوە بڵاوكراوەتەوە، ئەمڕۆ مووچەی وەزارەتی ئەوقاف دابەش دەكرێت.\nدابەشكردنی مووچەی مانگی 11 لە وادەی دیاریكراوی خۆی دواكەوتووە، بەهۆی دواكەوتنی پارەكەی بەغداوە، چونكە حكومەتی هەرێم بەبێ پارەكەی بەغدا مووچەی فەرمانبەرانی بۆ نادرێت.\nمانگانە بەغدا 453 ملیار دینار ڕەوانەی هەرێمی كوردستان دەكات و لەگەڵ داهاتی ناوخۆدا مووچەی فەرمانبەرانی پێدەدرێت، كە بەپێی ئامارێكی فەرمی مانگانە دەكاتە 890 ملیار دینار.\nپاشەكەوتی مووچەپاشەكەوتی مووچەی فەرمانبەرانپاشەكەوتی مووچەی مامۆستایانپلەبەندی مووچە\nبەهۆی كۆرۆناوە 150 كەسی دیكە گیانیان لەدەستدا\nئەمڕۆ شاندی پێشمەرگە دەچێتە بەغدا


یەکێتی مەسووتێنن – پەڕە 3 – Knwe.org\nسەرەکی » وتار » د.به‌ختیار شاوه‌یس » یەکێتی مەسووتێننپەڕە 3\nلەم دۆخە پرلەئاڵۆز و نەخوازراوەی کەبەرۆکی هەرێمی کوردستان بەگشتی و ناوچەکانی پارێزگای سلێمانی بەتایبەتی گرتوەتەوە ، هەندێک لایەن چاویان لەنەمانی یەکێتیی یە زیاد لەوەی کە چاوه‌ڕوانی باشکردنی موچەی فەرمانبەران بن. ئەوەندەی دەیانەوێت حیزبەکەی مام بدەنە سەرزەوی و هەناسەی یەکجاری لێببرن بەنیو هێندە نایانەوێت دەستی هەژارێک بگرن و لەتەنانێکی بدەنێ ، یان ناخوازن پێشمەرگەیەکی ماندوی دوای شەری داعش بحەسێننەوە. سەیرەکە لەوەدایە کە ئەم یەکێتییە هێندە بەهێزە تەنانەت نەک دژ و رکابەر و نەیارەکانی،بەڵکو دەبینین کە لەهەندێک بارەگای خۆیەوە ئاگر لە خۆی بەردەدرێت یان لەسەر مێزو سفرەی رازاوەی پارەی یەکێتییەوە هانی ناحەزەکانی دەدرێت پەلاماری ماڵەسەوزەکە بدرێت و بسوتێت و بەڵام یەکێتیی گڕ ناگرێت\nپرسیارە زیندوەکە ئەوەیە: کادیر وپێشمەرگەکانی یەکێتیی وەک خۆپیشاندەران بێمووچەن. بارەگاکان بێکارەبا و سارد و سڕن زۆپاو مۆلیدەکانی مەڵبەندوکۆمیتەکان نەوت و گاز نیە تێیبکەن، کەواتە ئەی بۆ دەبێت یەکێتیی بکرێتە ئامانج و بسوتێنرێت؟ هەر بەراست تۆ بڵێی نەزانن کە حکومەت و وەزارەتەکان بەرپرسن لە دابینکردنی موچە و کارەباو نەوت و خزمەتگوزاری یە سەرەتاییەکان؟ ئەی نازانن لەم حکومەتە یەکێتییەکەی مام بە 18 کورسی پەرلەمان بەشدارە و دەبێت ئەگەر حەق و حسابیش بێت هەر لایەو بەپێی قەبارەی خۆی شکستی بەر بکەوێت و دادگایی بکرێت؟ ئەی تۆ بڵێی لەیادیانچووبێت کاتێک پارتی و گۆڕان ئەم کابینەیەیان دروستکرد، یەکێتیی لەماڵ کرابوە دەر و وەک حیزبێکی بێکەس و بێدەرەتان سەیریان دەکرد و لە کۆبونەوەی ژوورە داخراوەکان بە گاڵتەوە ئەمیان وتی، ئێکەتی نەماوە و ئەویتریان سەری بۆ لەقاندوو وتی ئاخر و ئۆخرەکەیەتی ؟\nهەر بەراست تۆ بڵێی لەبیریان کردبێت کە لەیەکەم کۆبونەوەی ئەم خولەی پەرلەماندا سەرۆکی پەرلەمان وتی: پەرلەمان کەوتەوە دەست هاوڵاتیان و بوە مانشێتی تیڤی و کەناڵەکانی راگەیاندنیان و وەک پاڵەوانی جەنگ خۆیان نمایش دەکرد؟ ئەی بیرتانچوو ئەم حکومەتە بەهەموو کەموکورتیەکانیەوە بەرهەمی 38 کورسی پارتی و 24 کورسی گۆڕان و 18 کورسی یەکێتیی و 1٠ کورسی یەکگرتوو و ٦ کورسی کۆمەڵی ئیسلامیە، کەدەبێت هەر لایەنێک بەقەدەر حەجمی خۆی لێپرسینەوەی لەگەڵ بکرێت دوای ئەوەی کەبۆتان دەرکەوت یەکێتیی لەکاتی ژان دەگەشێتەوە و لە زریاندا هەڵدەچێت و لەهەڵبژاردنەکانی پەرلەمانی عیراق خەونەکەتانی خستە گۆرەوە ، ئیتر مانگی هەنگوینی رێکەوتنەکەی ساڵی 2014 کۆتایی هات و کەوتنە وێزەی یەکتر و بەڕێگری لە سەرۆکی پەرلەمان بۆ چونە هەولێرو دەرکردنی وەزیرەکانی گۆڕان لەلایەن پارتی تا دەگاتە رووداوەکانی دواتر ئەم رۆژە رەشەتان بۆ ئەم میللەتە دروستکرد.\nئێستا بۆ پەلاماری کادیر و کۆمیتەکانی یەکێتیی دەدەن؟ ئەی نازانن مناڵەکانی ئەوانیش پارەیان پێنیە بچن بۆ خوێندنگە، یان بچن بۆ لای پزیشک کە نەخۆش دەبن؟ یەکێتیی کە لەهەناوی خەڵک دروستبوە و هێڵە گشتیەکانی سیاسەتی لەسەر خزمەتی خەڵک و مافە رەواکانی جەماوەر دارشتوە، چۆن لەگەڵ خەڵکی هەژار نابێت و پشتیوانیان لێناکات، چۆن دەتوانێت هاوڵاتی کورد بکوژێ ئەگەر نەک بارەگایەک و دوان و سیان بەڵکو هەموو بارەگاکانیشی بسوتێ ، ئەی نازانن هێشتا خۆڵی سەرگۆری شێرکۆی فاتح شوانی و حسین مەنسوور و صلاح دیلمانی و سەدان هاورێی تریان وشک نەبوتەوە کەتاکە ئامانجیان ئەوە بوو، خوێنی گەنج و منداڵ و پیاوی کورد نەرژێت و بەدەستی شەمشەمەکوێرەکانی داعش ئەتکی ژن و کچەکانمان نەکرێت ، ئیتر چۆن هاوسەنگەرەکانیان دەستیان دەچێتە خوێنی خزم و کەسوکارو هاوڵاتیەکانیان.\nبەڵام خۆ دەبێت ئەجێندای سیاسی و پروپاگەندەی پێشوەختی هەڵبژاردن لە ئامانجی راستەقینەی خەڵکی نارازی جیابکرێتەوە کە دێن دەمانسوتێنن خۆ دەبێت کادیرەکانمان بڵێن ئێمەش وەک ئێوە بێمووچە و بێدەرەتانین ، بڵێن کۆمیتە وەزارەت نییە ، دەبێت بڵێن بەهێمنی و دوور لەسوتاندن برۆن لەهەولێر وەزارەتی سامانە سروشتیەکان و دارایی و دەسەڵاتەکان بونیان هەیە و داوای نەوتی دزراو و موچەی فەوتاوتان بکەن ئەم ئەجێندایە هێندە داخ لەدڵە بۆ یەکێتیی و زۆنی سەوز ، فەرمانگەی کارەبا دەسوتێنێت و داوای چاککردنی کارەبا دەکات ، ئاسایش ئەسوتێنێت و داوای سەلامەتی و ئارامی دەکات ، بۆری ئاو دەشکێنێت و هاواری بێئاوی دەکات ، فایل و ئەوراقی مەحکەمە هەپرون بە هەپرون دەکات و داوای عەدالەت دەکات. قائیم قامیەت دەروخێنێت و داوای دەوڵەتی دامەزراوەیی دەکات،پێشمەرگە دەکاتە میلیشیاو داوای هاتنی حەشدی شەعبی دەکات.\nیەکێتیی مەسوتێنن ، هێندەی نەماوە و لە هەڵبژاردن بەشێوەیەکی دیموکراسیانە ئیرادەی خۆتان لەسندوقەکانی دەنگدان دەرببرن، یەکێتیی مەسوتێنن دواتر هەمووان بەسلێمانی و کەرکوک و هەولێر و دهۆکەوە باجی بێ یەکێتیبوون دەدەین ، ئەی نازانن ئەوەی کە روودەدات دەرەنجامی کەمبونی دەنگەکانی ئەم حیزبەیە لە هەڵبژاردنەکانی 21/9/2013 و هەبوونی لاسەنگی هێزە لەکوردستان،کە دواجار بەسوتانی یەکێتیی ئەوەیشی کەلەم هەرێمە ماوە دەسوتێت.


چەند مووشەكێك ئاڕاستەی بنكەی ئاسمانی بەلەد كران - تۆڕی میدیایی خەڵک\nكەمێك پێش ئێستا چەند مووشەكێك ئاڕاستەی بنكەی ئاسمانی بەلەد كران.\nمیدیا عیراقییەكان بڵاویان كردەوە، مووشەكەكان لە بەشی باكووری ڕۆژئاوای بنكەكە كەوتوونەتە خوارەوە لە گۆڕەپانێكی چۆڵەوانی لە نزیك پەرژینی بنكەكە و بۆردوومانەكەش زیانی گیانی نەبووە.\nلەبارەی ژمارەی مووشەكەكان، زانیاریی جیاواز باس دەكرێن، هەندێك لە سەرچاوەكان دەڵێن، دوو مووشەك و هەندێكی تر باس لە چوار بۆ پێنج تا حەوت مووشەك دەكەن، بەڵام هێشتا زانیاریی فەرمی بڵاونەكراوەتەوە.\nهاوكات، سەرچاوەیەكی ئەمنی لەنێو بنكەی ئاسمانیی بەلەد ئاماژەی بەوەكردووە، سێ مووشەك لە بنكەی بەلەد كەوتوونەتە خوارەوە و چوار مووشەكی تریش لە گوندی ئەلبو حەسان سەر بە شارەدێی یەسریب لە باشووری شارۆچكەی بەلەد كەوتوونەتەوە، كە نزیكەی كیلۆمەترێك لە بنكەی ئاسمانی بەلەد دوورە، بەڵام هیچ زیانێكی گیانی نەبووە.


هەڤاڵنامە: پارێزەرێکی کورد خەڵاتی نێودەوڵەتی لودۆڤیک تراریۆی بۆ مافەکانی مرۆڤ وەردەگرێت\nفەلەستین و کوردستان\nپارێزەرێکی کورد خەڵاتی نێودەوڵەتی لودۆڤیک تراریۆی ...\nکوردم ژیانم دەوێ! پشتیوانیکردنی مانگرتووانی باکوور...\nپارێزەرێکی کورد خەڵاتی نێودەوڵەتی لودۆڤیک تراریۆی بۆ مافەکانی مرۆڤ وەردەگرێت\nپارێزەر، موحەرەم ئەربەی\nخەڵاتی نێودەوڵەتی لۆدۆڤیک تراریۆی (Ludovic-Trarieux) بۆ مافەکانی مرۆڤ، کە لە لایەن چەندین رێکخراو و سەندیکای مافەکانی مرۆڤ و پارێزەرانەوە لە چەند وڵاتێکی ئەوروپی بە هاوبەشی دەبەخشرێ. بۆ ئەمساڵ بەخشرا بە پارێزەری کورد موحەرەم ئەربەی لە باکووری کوردستان.\nخەڵاتی لۆدڤیک تراریۆی خەڵاتێکی نێودەوڵەتییە و، بۆ یەکەمجار لە لایەن پارێزەری فەرەنسی بێرتراند فێڤرەو " Bertrand Favreau" لە ساڵی ١٩٨٤ لە فەرەنسا داهێنرا. لە یادەوەری پارێزەر و سیاسەتکاری فەرەنسی لودۆڤیک تراریۆی بەرگریکاری نێودەوڵەتی لە مافەکانی مرۆڤ و دامەزرێنەری (یەکێتی مافی مرۆڤ) (Human Rights League) لە فەرەنسا.\nئەم خەڵاتە، ساڵانە بەفەرمی دەبەخشرێ بەو پارێزەرانەی کە لە هەر کوێیەکی جیهاندا کاردەکەن لە پێناو بەرگری لە مافەکانی مرۆڤ، سەروەری یاسا، دژایەتی رەگەزپەرستی. ئەمەش پاش راوێژ لەگەڵ رێکخراوە نێودەوڵەتییەکانی مافی مرۆڤ و رێکخراوە مەدەنییەکان.\nیەکەم کەسیش کە ئەم خەڵاتە نێودەوڵەتییەی پێ بەخشراوە، نیلسۆن ماندێلای کەسایەتی ناوداری جیهانی و سەرۆکی پێشووی باشووری ئەفریکا بوو لە ٢٧ی ئەپریلی ١٩٨٥ لە فەرەنسا. لە کاتێکدا کە خۆی لە زینداندا بوو، زەنانی کچی خەڵاتەکەی بە نوێنەرایەتی وەرگرتووە.\nئەم خەڵاتە لە ساڵی ٢٠٠٣ وە لە لایەن چەندین رێکخراو و سەندیکای نێودەوڵەتییەوە بە هاوبەشی دەبەخشرێ. وەک : پەیمانگای مافەکانی مرۆڤ- لقی بۆردوی فەرەنسی، پەیمانگای مافەکانی مرۆڤ- لقی پاریس، پەیمانگای مافەکانی مرۆڤ لە برۆکسێل، پەیمانگای مافەکانی مرۆڤ لە رۆما، پەیمانگای مافەکانی مرۆڤ لە بەرلین، یەکێتی پارێزەرانی نێودەوڵەتی (UIA)، سەندیکای ئەوروپا بۆ مافەکانی مرۆڤ (IDHAE)، کە رێکخراوێکە نوێنەرایەتی هەموو پارێزەرانی مافی مرۆڤ دەکات لە ئەوروپا.\nرێزبەندی خەڵاتەکانیش لە سەرەتاوە تا ئێستا بەم شێوەیەبووە؛\n١- نیلسۆن ماندێلا- باشووری ئەفریکا ١٩٨٥\n٢- ئۆگۆستۆ زونیگا- پیرۆ ١٩٩٢\n٣-جادرانکا جێگلی- ١٩٩٤ بۆسنا و هەرزەگۆڤینیا\n٤- نەجیب حوسنی- تونس، دالیلا میزیانی- ئەلجیریا ١٩٩٦ بە هاوبەشی\n٥- ژوو گۆوگیانگ- ١٩٩٨ چین\n٦- ئیسبەر یاگموردەرەلی- تورکیا ٢٠٠٠\n٧- مێهرەنگیز کار- ئێران ٢٠٠٢\n٨- دیگنا ئۆچوا، باربارا زامۆرا- مەکسیک ٢٠٠٣ بە هاوبەشی\n٩- ئەخزام نایسی- سوریا ٢٠٠٤\n١٠- هێنری بۆرین- بەرازیل ٢٠٠٥\n١١- پەروێز ئمرۆز- هیندستان ٢٠٠٦\n١٢- رێنی گۆمێز مانزانۆ- کووبا ٢٠٠٧\n١٣- یو ئەی مینت- میانمار ٢٠٠٨\n١٤- بیاتریک میتەتوا- زیمبابۆی ٢٠٠٩\n١٥- کارینا مۆسکالینکۆ- رووسیا ٢٠١٠\n١٦- فەتحی تەربیل- لیبیا ٢٠١١\n١٧- موحەرەم ئەربەی- باکووری کوردستان ٢٠١٢. کە ئێستا وەک زیندانییەکی سیاسی لە زیندانی دەوڵەتی تورکدایە.\nموحەڕەم ئەربەی، پارێزەر و نووسەرێکی تەمەنی ٤٠ ساڵەیە و لە کۆتاییەکانی ١٩٩٠ دەستی بەکاری پارێزەری و بەرگری لەمافەکانی مرۆڤ کردووە کە پێگەیەکی باشی لەسەر ئاستی نێودەوڵەتی بۆ درووستکردووە. چەندین جار دۆسییەکانی گەیاندۆتە دادگای مافەکانی مرۆڤی ئەوروپا. لە ساڵی ٢٠٠٨ بۆتە جێگری رێکخراوی (IHD) کە یەکێکە لە ئەنجوومەنە باوەرپێکراوەکانی مافی مرۆڤ لە تورکیا. سەردانی چەندین پەرلەمانی وڵاتانی ئەوروپا و ئەمریکای کردووە و لەبارەی مافەکانی کوردەوە لێدوانی داوە.\nموحەرەم، لە ٢٤-١٢- ٢٠٠٨ـەوە تا ئێستا لە زیندانی بەدناوی دیاربەرکرە لە ئامەدی باکووری کوردستان.\nوەک هاوپیشەیەکی موحەڕەم ئەربەی، پیرۆزبایی لەو هاوپیشە زیندانییەم و هەموو پارێزەرانی کورد دەکەم. هیوادارم موحەرەم ئەربەی هەرچی زووە لەگەڵ سەرجەم زیندانییە سیاسییەکانی کوردا ئازاد بکرێت و بگەڕێتەوە سەر پیشەکەی خۆی بۆ پاراستنی یاسا و مافەکانی مرۆڤ.\n١- ویکیپێدیای ئازاد\n2- ماڵپەڕی فەرمی خەڵاتی لودۆڤیک تراریۆی\n٣- ژیاننامەی موحەرەم ئەربەی\nسپاس بۆ هاوڕێم کاک سیاوەش گۆدەرزی، کە بووە هۆی بەدواداچوونم لەسەر ئەم خەڵاتە.\nنێردراوە لە لایەن Heval Nezhad at 9:38 AM\nچینی: وتار, یاسایی


سێ پڕۆژەی ستراتیژیی کشتوکاڵ له هه‌رێمی كوردستان جێبەجێ دەکرێن\nبڕیارە ژمارەیەک پڕۆژە لە کەرتی کشتوکاڵ جێبەجێ بکرێن و بەرپرسێکی دەستەی گشتیی وەبەرھێنانیش دەڵێت، سێ لەو پڕۆژانە ستراتیژین و لە قۆناغی سەرەتاییدان بۆ دەستپێکردنیان، چەندین کۆمپانیا و وەبەرھێنەری بیانیش بۆ کارکردن لە کەرتی کشتوکاڵی ھەرێمی کوردستان ئامادەن.\nموخلیس سەلیم، بەڕێوەبەری گشتیی یاسایی دەستەی وەبەرھێنان، رايگەیاند، لەنێو پڕۆژەکانی وەبەرھێناندا، کەرتی کشتوکاڵ یەکێکە لەو کەرتانەی زیاتر گرینگیی پێ دراوە و چەندین پڕۆژەی کشتوکاڵ لەلایەن دەستەی گشتیی وەبەرھێنانەوە ڕاگەیاندراون.\nموخلس سه‌لیم وتیشی، سێ پڕۆژەی ستراتیژیی کشتوکاڵ لە ھەرسێ پارێزگای ھەولێر و دھۆک و سلێمانی دەکەونە بواری جێبەجێکردن و لەو پڕۆژانەن کە لەسەر ئاستی ھەرێمی کوردستان بۆ کەرتی کشتوکاڵ ستراتیژی و پێویستن.\nئه‌وه‌شی خسته‌روو، چەندین کۆمپانیا و وەبەرھێنەری بیانیش بۆ کارکردن لە کەرتی کشتوکاڵی ھەرێمی کوردستان ئامادەن، بڕیارە ئەو سێ پڕۆژە ستراتیژییە بکەونە واری جێبەجێکردن و بۆ جێبەجێکردنیان لە قۆناغی سەرەتاییدان، دوای تەواوبوونیان سوودی زۆریان بۆ کەرتی کشتوکاڵ لە ھەرێمی کوردستان دەبێت.


“ئەگەر هەیە هەفتەی داهاتوو هەموو ماڵێكی سلێمانی تووشبوویەكی كۆرۆنای تێدا تۆماربكرێت” – تۆڕی میدیایی خەڵک\n2020/05/31 - 11:20 AM\nوتەبێژی بەڕێوەبەرایەتی گشتی تەندروستی سلێمانی ڕایدەگەیەنێت، ئەگەری هەیە هەفتەی داهاتوو هەموو ماڵێكی سلێمانی تووشبوویەكی كۆرۆنای تێدا تۆماربكرێت.\nیاد نەقشبەندی وتەبێژی بەڕێوەبەرایەتی گشتی تەندروستی سلێمانی لە ڕاگەیەنراوێكدا ئاماژە بۆ ئەوە دەكات، لە سلێمانی لە سێ نەخۆشخانەدا تووشبووی كۆرۆنا چارەسەر وەردەگرن.\nوتیشی”بە هەر سێ نەخۆشخانەكەوە 180 قەڕەوێڵە و 50 ئامێری هەناسەدانی دەستكردی هەیە، بۆیە لە ئێستادا وا خەریكە قەرەوێڵەكان پڕ دەبێت، ئەگەری ئەوە هەیە لە هەفتەی داهاتووە نەخۆشخانەكان جێگای نەخۆشی تێدا نەبێتەوە”.\nئەمەش لەكاتێكدایە دوێنێ شەممە تەندروستی سلێمانی ئاشكرایكرد، گەنجێكی تەمەن 37 ساڵ بەهۆی كۆرۆناوە گیانی لەدەست دا.\nئاڕایشتگای نیگار لە سلێمانی داخرا


📊 تائێستا هیچ حاڵەتێکی نەخۆشی کۆلێرا لە هەرێمی کوردستان تۆمارنەکراوە ئامار و راپرسی\n📅 کاتی تۆمارکردن Sep 16 2015 4:19PM\nوەزیری تەندروستی حکومەتی هەرێمی کوردستان رایگە [ زۆرتر... 👁] ✖ ✖ ✖ 0 0 ✔ 79% ✍ هـ.ب. 16-9-2015 16:19:55\n✌ رەئوفی حەسەنی شەهیدان\n📅 کاتی تۆمارکردن Sep 16 2015 9:00AM\n👁 ئەم بابەتە 2,577 جار بینراوە\nلەدایکبووی شاری بانەیە، لەتەمەنی (22) ساڵی لەلایەن [ زۆرتر... 👁] ✖ ✖ ✖ 0 0 ✔ 70% ✍ هـ.ب. 16-9-2015 9:00:58\n✌ عیرفان (ڕێباز) شەهیدان\n📅 کاتی تۆمارکردن Sep 23 2015 9:16PM\n👁 ئەم بابەتە 4,991 جار بینراوە\nرۆژی 16-09-2015 لە چالاکیەکی گیانبازیدا لە ناوچەی [ زۆرتر... 👁] ✖ ✖ 1 0 ✔ 88% ✍ هـ.ب. 23-9-2015 21:16:28


سەرحەد قادر: تورکیا هێزێکی هەزار کەسیی لە کەرکوک جێگیر کردووە – کوردی – RojNews.News\n"ناکۆکییەکانی یەکێتیی و پارتی پێگەی کوردی لە کەرکوک لاوازکرد"\n25/07/2020 - 8:33:08 am\nسەرحەد قادر، بەڕێوبەری پێشووی پۆلیسی شارۆچکە و شارەدێکانی کەرکوک ئاماژە بەوە دەکات، کە پێگەی کورد لە کەرکوک لاوازبووە و هۆکارەکەشی بۆ ناکۆکییەکانی یەنەکە و پەدەکە دەگێڕێتەوە، باس لە دەستوەردانی ئاشکرای دەوڵەتی تورکیش دەکات لەو شارە و ڕایدەگەیەنێت، هێزێکی هەزار کەسیی دروستکردووە بەناوی پاراستنی بارەگاکانی بەرەی تورکمانییەوە و چەک و تەقەمەنییان لەلایەن تورکیاوە بۆ دابیندەکرێت و بەشێکیشیان لە تورکیا ڕاهێنانیان پێ کراوە.\nسەرحەد قادر، بەڕێوبەری پێشووی پۆلیسی شارۆچکە و شارەدێکانی کەرکوک، کە لەدوای ڕووداوەکانی ١٦ی تشرینی یەکەمی ٢٠١٧-وە، فەرمانی دەستگیرکردنی لە کەرکوک بۆ دەرچووە و تا ئێستا نەگەڕاوەتەوە ئەو شارە، لەم چاوپێکەوتنەی ڕۆژنیوزدا باس لە دۆخی ئەمنیی و ساسیی کەرکوک، لاوازبوونی پێگەی کورد لەو شارە، گەڕانەوەی پێشمەرگە بۆ کەرکوک و دەستێوەردانەکانی دەوڵەتی تورک لە کەرکوک دەکات.\n– لەڕووی سیاسیی و ئەمنییەوە کەرکوک لە چ دۆخێکدایە؟\n“دۆخەکە بۆ کەرکوک و کورد باش نییە”\nسەرحەد قادر: دۆخی ئەمنی و سیاسی کەرکوک بەڕاستی بۆ کەرکوک و کورد باش نییە و خەڵکی کورد زۆرینەی نیگەرانن لەو دۆخە، پێشبینی ئەوەیان نەدەکرد دوای پاراستنی زیاتر لە چوار ساڵ لەلایەن کوردەوە و شەهیدێکی زۆر و پەلاماردانی داعش و بەرگرییکردنی هاوڵاتیان، ئێستا لەو شارەدا هێزی ئەمنی، بڕیاردان، مەلەفی ئەمنی و سیاسی و سەربازیی لە دەستی نەتەوەیەکدایە،ئەوەش بووەتە جێی نیگەرانیی نەتەوەکانی دیکە.\nئەو هێزانەی لەو شارەدان بۆ خەڵکی کەرکوک نامۆن و زۆربەیان خەڵکی ئەوێ نین، زیاترهێزەکان لە ناو شار کۆکراونەتەوە، لە کاتێکدا دەبوو لە دەرەوەی شار لە سنووری شارەدێی حەویجە، عەباسی و چیای حەمرین جێگیر بکرانایە، چونکە داعش و جموجوڵەکانی لەوێیە، بەڵام ئەوان زیاتر جموجوڵەکانیان لە ناوچە کوردییەکانە، لە هەمان کاتیشدا کۆمەڵێک گەڕەک هەیە کە لە دوای ٢٠٠٣وە ئاوەدانکرانەوە و کوردیان تێدا نیشتەجێیە هەمووی بێخزمەتگوزاریین و ئەو پارەیەی بۆ کەرکوک تەرخان دەکرێت زیاتر لە ناوچەیەکدا خەرج کرا و ڕەچاوی نەتەوەکانی تر نەکراوە.\n– پۆستەکانی کورد چی بەسەر هات؟\n“زۆر پۆستی ئەمنی و سەربازی لە کورد سەندراوەتەوە”\nسەرحەد قادر: لەدوای ١٦ی ئۆکتۆبەرەوە ڕاکان جبوری پۆستی پارێزگاری کەرکوکی پڕکردووەتەوە، پۆستی ئەنجومەنی پارێزگاش کە پشکی کورد بوو لەلایەن حکومەتی ناوەندییەوە ئەنجومەنی پارێزگاکانیش هەڵوەشێندرایەوە، دوو قائیمقام کە بە دەستی کوردبوون بە نەتەوەکانی تر پڕکراوەتەوە، دەیان پۆستی دیکەش کە گرنگ بوون بە بیانووی جیاواز لە دەستی کورد نەماوەتەوە، ئێستا دۆخی کورد لە ڕووی پۆستەکانەوە خراپە و زۆر پۆستی ئەمنی و سەربازیی لە کورد سەندراوەتەوە.\n– هۆکاری ڕێکنەکەوتنی پەدەکە و یەنەکە بۆ دیاریکردنی پۆستی پارێزگاری کەرکوک بۆ چی دەگەڕێتەوە؟\n“پارتی و یەکێتی هیچ نەماوە بە یەکی نەکەن“\nسەرحەد قادر: ئەو پرسیارە دەبێت لە خودی یەکێتی و پارتی بکرێت، ئەو کێشانەی نێوانیان زۆر قوڵە و لە دوای ئەو دۆخەی ١٦ی ئۆکتۆبەر پارتی و یەکێتی دڵیان بەرامبەر بە یەکتری پاک نەبووەتەوە، نەک لەسەر ئاستی کەرکوک، بەڵکو کێشەکان زۆر زەق بوونەوەتەوە و هاوشێوەی ساڵی ١٩٦٣-١٩٦٤ی لێهاتووە، کە خەڵک باسی باڵی جەلالی و مەلایی دەکات، بەداخیشەوە لەسەر شاشەی تەلەفزیۆنەکان یەکتری ناشرین دەکەن، ئەگەر عێراق و ئێران و تورکیا و سوریا هەموو ئەمانە کۆبکەنەوە و بە ناوچاومانا بیدەنەوە بەسمانە، واتە هیچ نەماوە بە یەکی نەکەن.\n– دەوترێت شەڕی پەدەکە و یەنەکە بۆ نەوتی کەرکوکە نەک بۆ خاک و خەڵکی کەرکوک، ڕای ئێوە لەسەر ئەو قسەیە چییە؟\n“چەندین جار لەسەر نەوتی کەرکوک خەریکبوو شەڕ لە نێوان پێشمەرگەدا ڕووبدات”.\nسەرحەد قادر: کەرکوک شارێکە وەک عێراقێکی بچووک وایە، لەڕووی پێکهاتەوە دەوڵەمەندتریشن شاری عێراقە، بەڵام ئێستا هەژارترین شارە، ئەمەش هۆیەکی دەگەڕێتەوە بۆ ئەو کێشانەی نێوان یەکێتی و پارتی، لەدوای ئەوەی کە داعش هاتە سنووری کەرکوک و هێزەکانی پێشمەرگەش هاتن، ئەو کاتە نەوتی هاڤانا و بای حەسەن کە بە حساب لەلایەن پارتییەوە سەرپەرشتی دەکرا، نەوتی باجوان و ئیدریسخەباس و سەرجەم شوێنەکانی تر کەوتە ژێر دەسەڵاتی یەکێتی و چەند جارێک کێشە لەسەر ئەو بیرە نەوتانە دروستبوو، بەداخەوە هێزی پێشمەرگە و ئاسایش چەند جارێک بەوهۆیەوە ڕووبەڕووی یەکتر وەستانەوە، خەریکبوو شەڕ لە نێوانیاندا دروستببێت، ماوەیەکی زۆریش دژی ئەو دۆخە هاوڵاتیان چوونە سەر شەقام، بۆیە ئەنجامی ئەو ناکۆکییانە ئەوە بوو کە بینیمان لە دواتردا بەسەرمان هات.\n– کورد بۆ نەیانتوانی لە کەرکوک یەکگرتووبن بۆ ئەوەی پشتیوانی نەتەوەکانی دیکەش بەدەستبهێنن و پێگەی خۆیان قاییم بکەن؟\nسەرحەد قادر: دەبوو بۆ ئەم پرسە پارێزگاری کەرکوک ڕۆڵی سەرەکی ببینيایە و دواتریش ئەنجومەنی پارێزگاکە دەیتوانی ڕۆڵ بگێڕێت، لایەنەکانی یەکێتی و پارتی کە پێویست بوو لیژنەیەکیان لە ئاستی مەکتەبی سیاسی پێکبهێنایە بۆ بەدواداچوونی کێشەکان و چارەسەرکردنی کێشەکان، بە پێچەوانەوە هاتن بوونە پشتیوانی کۆمەڵێک کەسی ناو پێکهاتەکانی دیکە، کە کاریگەرییان نەبوو لەسەر پێکهاتەکانی دیکەش بۆ ئەوەی پێکەوەژیانی نەتەوەکان بەرهەمبێت و بتوانن پشتیوانیی کوردی لێ بەدەستبهێنن.\n– لە ماوەی ڕابردوودا کۆبوونەوەیەک لە نێوان وەزارەتی پێشمەرگە و وەزارەتی بەرگریی عێراق بەڕێوەچوو، ئەوەی لە ڕاگەیەندنەوە لەسەر ناوەڕۆکی کۆبوونەوەکە باسکرا شتێکی ئەوتۆ نەبوو، تاچەند ئاگاداری وردەکاریی ئەو کۆبوونەوانەن؟.\n“عێراق قبوڵی ناکات پێشمەرگە بگەڕێتەوە بۆ ئەو شوێنانەی پێش ١٦ی ئۆکتۆبەر لێی بووە”\nسەرحەد قادر: ٢٠ کۆبوونەوی دیکەش بکرێت ئەنجامی نابێت، ئەوان قبوڵی ناکەن کە پێشمەرگە بگەڕێتەوە بۆ ئەو شوێنانە، دەبێت کورد چاوەڕێی ئەوە بکات کە ڕووداوێک دروست بێت بۆ دووبارە گەڕانەوەی پێشمەرگە، قسەی وەزارەتی بەرگریی و سیاسەییەکانی عەرەب و کوتلەکانی عەرەب و بەرپرسانی سەربازیی عێراق لەگەڵ قسەی بەرپرسانی ئێمە جیاوازییەکی زۆريان هەیە، ئەوان دەڵێن ئێمە ئۆپەراسیۆنی هاوبەشمان دەوێت، واتە هێزی پێشمەرگە لەکاتی پێویستدا بچنە شوێنێک ئۆپەراسیۆن ئەنجام بدەن و بگەڕێنەوە، بەڵام بەرپرسانی ئێمە شتێکی تر دەڵێن و باسی گەڕانەوەی پێشمەرگە دەکەن، بۆیە پێموایە ئەستەمە جارێکی دیکە پێشمەرگە بگەڕێتەوە ئەو سنوورە و باڵادەست بێت.\n– گەڕانەوەی پێشمەرگە بۆ کەرکوک کێشەکان چارەسەر دەکات؟\n“دەبێت سەرەتا شکۆ بۆ کورد بگەڕێندرێتەوە لە کەرکوک”\nسەرحەد قادر: پێش گەڕانەوەی پێشمەرگە دەبێت کۆمەڵێک کێشە چارەسەربکرێت، ئێستا مەلەفی ئەمنیی کەرکوک بەدەست کۆمەڵێک هێزەوە کە فەرمان لە حکومەتی عێراقیش وەرناگرن بەڵکو لە حزبەکانی خۆیانی وەردەگرن، ئەوانە ئێستا مەلەفی سیاسیی و ئەمنیی کەرکوک بەڕێوەدەبەن، بە گەڕانەوەی لیوایەکی پێشمەرگە کە بینێرن لە قەرەچوخ جێگیری بکەن هیچ لە بابەتەکە ناگۆڕێت، بەڵکو کار بۆ گەڕانەوەی پشتیوانیی خەڵک بکرێت و کۆمەڵێک لەو دەسەڵاتانەی لە کورد وەرگیراونەتەوە لە بەغداوە بگەڕێندرێتەوە شکۆ بۆ کورد بگەڕێندرێتەوە، بەداخەوە ئەمە نەکراوە تا ئێستا. پێموایە بە ئاسانی ڕێگا نادرێت پێشمەرگە بگەڕێتەوە بۆ کەرکوک هەتا ڕووداوێکی دیکەی وەک ٢٠٠٣ و ٢٠١٤ ڕوونەدات، لایەنەکانی دیکە قبوڵی ناکەن کورد جارێکی دیکە باڵادەست بێت و سودیان لەو کێشانەینێوان یەکێتی و پارتی وەرگرتووە.\n– دەستێوەردانەکانی دەوڵەتی تورک، چ کاریگەرییەکی لەسەر دۆخی ئەمنیی و سیاسیی ئەو شارە دروستکردووە؟.\n“تورکیا هێزێکی هەزار لە کەرکوک جێگیرکردووە”\nسەرحەد قادر: لە ساڵی ٢٠٠٣ بەدواوە دەوڵەتی تورکیا لە کەرکوک ڕۆڵی هەبووە، لە ڕێگای بەرەی تورکمانی ڕۆڵی هەبووە، چەندين جار بەرپرسانی تورکیا سەردانی کەرکوکیان کردووە، تازەترین هەنگاو کە ناویانە ئەوە بوو قەیسەریی کەرکوک لەدوای سووتانی تورکیا نۆژەنی کردەوە،\nهێزێکیشیان هەیە کە زیاتر لە هەزار کەسە بەناوی پاراستنی بارەگاکانی بەرەی تورکمانی لە یایچی، تازەخورماتوو، بەشیر و چەرداغلوو و ئومەتە و چەند شوێنێکی تر جێگیرکردووە و چەک و تەقەمەنییان لەلایەن تورکیاوە بۆ دابیندەکرێت و بەشێکیشیان لە تورکیا ڕاهێنانیان پێ کراوە، حکومەتی هەرێم و عێراقیش ئاگاداربوون.\n– نووسینەوەی دروشمی “کەرکوک شارێکی تورکییە” لە سەر دیوارەکانی ئەو شارە بە واتای چی دێت؟\nسەرحەد قادر: هەموو ئەندام پەرلەمان و بەرپرسانی تورکیا پەیامی لەوە خراپتریش دەدەن، ڕاستە نەک تەنها لە کەرکوک، بەڵکو لە پردێ، دوبز و چەند شوێنێکی دیکەش چەندین جار کێشەی لەو جۆرە هەبووە، بەرپرسانی تورکیاش بە ئاشکرا باس لە کەرکوک دەکەن کە شارێکی تورکیایە.\n– تاکەی دۆخی کەرکوک بەو شێوە دەمێنێتەوە و دەبێت چی بکرێت؟\n“دەبێت کورد یەکێتیی نەتەوەیی پێکبهێنێت”\nسەرحەد قادر: دەبێت حزبەکان هەموویان کۆببنەوە و لەگەڵ یەکتر دابنیشن، کۆبوونەوەیەک بێت کە هەمووان کۆبکاتەوە نەک لە ژێرەوە لە یەکتری بدەن و یەکتر بشکێنن و دەست لەگەڵ وڵاتی تر تێکەڵ بکەن، بەڵکو دەبێت کۆنگرەیەکی نەتەوەیی ببەستن، چونکە ئەگەر پارتی و یەکێتی و حزبەکانی دیکەکۆببنەوەو بێنە لای یەک، ئەوا هەر گەنجی کەرکوک خۆیان دەتوانن ئەوەی مەبەستیانە جێبەجێی بکەن و بەدەستیبهێنن.\nکەمی و نەبوونی دەرمان گوزەرانی نەخۆشانی درێژخایەنی قورستر کردووە


سەردانی وەزیری بەرگری ئەمەریکا بۆ تورکیا\nی مانگی هه‌شـت ٢٣, ٢٠١٧\nوه‌زیری به‌رگری وڵاته یه‌کگرتووه‌کان جیم ماتیس له رۆژی چوارشه‌مه گه‌یشته ئه‌نکەرە بۆ وتووێژکردن له‌گه‌ڵ رێبه‌رانی تورکیدا که وا چاوه‌ڕوان ده‌کرێت تێشک بخرێته سه‌ر دابینکردنی چه‌ک بۆ هێزەکانی کوردی سوریا له لایه‌ن واشنتنه‌وه که تورکیا وه‌کو گروپی تیرۆریستی لیان ده‌ڕوانێت له شه‌ڕی دژ به ده‌وڵه‌تی ئیسلامیدا.\nماتیس له سه‌ردانێکی یه‌ک رۆژه‌دا گه‌یشته ئه‌نکەرە پاش سه‌ردانه‌که‌ی بۆ عێراق بۆ پێداچوونه‌وه له به‌ره‌و پێشه‌وه‌چوونه‌کان له هه‌وڵدانه‌کاندا دژ به چەکدارانی داعش که له‌وێدا له هاوکارانی هاوپه‌یمان داوای کرد رێگا له کێشه رامیاریه‌کانی تر بگرن بۆ تێکدانی ته‌وژمی چوونه سه‌ره‌وه‌ی دژ به جیهادیەکان.\nماتیس بڕیار وایه له ئه‌نکەرە له‌گه‌ڵ سه‌رۆک ره‌جه‌ب ته‌یب ئه‌ردوگان و وه‌زیری به‌رگری نوره‌دین جانیکلی کۆببێته‌وه.\nتورکیا که هاوپه‌یمانێکی گرنگی ناتۆیە و به‌شێکه له هاوپه‌یمانی دژ به داعش، تۆڕه‌یه به‌هۆی پـێدانی چه‌ک له لایه‌ن واشنتنه‌وه به هێزه‌کانی پاراستنی گه‌ل یەپەگە له شه‌ڕ دژ به جیهادیەکان له ڕه‌ققه‌ی باکوری سوریا.\nتورکیا ده‌ڕوانێته یەپەگە وه‌کو باڵێکی پارتی کرێکارانی کوردستان پەکەکە.\nسەبارەت بەم سەردانە، دەخیل شەممۆ لە بەشی کوردی دەنگی ئەمەریکا وتووێژی لەگەڵ مستەفا ئوزجەلیک سەرۆکی گشتی پارتی ئازادی کوردستان لە تورکیا کردووە.\nوتووێژ لەگەڵ مستەفا ئوزجەلیک


به‌ڕێوه‌به‌رایەتی خۆسه‌ر داوا له هه‌رێم و عێراق ده‌كات هه‌ڵوێستی خۆیان به‌رامبه‌ر هێرشه‌كه‌ی كه‌لار رابگەیەنن\nبوار: رۆژئاوای كوردستان\nسەرۆكایه‌تی هاوبه‌شی ئه‌نجوومه‌نی راپه‌ڕاندنی به‌ڕێوه‌به‌رێتی خۆسه‌ر له رۆژئاوای كوردستان ئاشكرایكرد، یه‌كێك له‌و كه‌سانه‌ی له هێرشه‌كه‌ی دوێنێ هه‌ینی له كه‌لار گیانی له ده‌ستداوه، فه‌رهاد شبلی-یه كه جێگری سه‌رۆكایه‌تی هاوبه‌شی به‌ڕێوه‌به‌رایه‌تییه‌كه‌یه.\nسه‌رۆكایه‌تیه‌كه ئاشكرایكردووه، شبلی به مه‌به‌ستی ئه‌نجامدانی چه‌ند شیكارێكی پزیشكی و چاره‌سه‌ر سه‌ردانی هه‌رێمی كوردستانی كردووەو تووشی ئەو رووداوە بووە.\nسەرۆكایه‌تی هاوبه‌شی ئه‌نجوومه‌نی راپه‌ڕاندنی به‌ڕێوه‌به‌رێتی خۆسه‌ر له رۆژئاوای كوردستان داواشی له حكومه‌تی عێراق و هه‌رێمی كوردستان كردوه به‌رپرسیارییه‌تی هه‌ڵبگرن و هه‌ڵوێستی خۆیان سه‌باره‌ت به‌و كاره "تیرۆریستییه" روونبكه‌نه‌وه.\nداواشكراوه له كۆمه‌ڵگای نێوده‌وڵه‌تی، رۆڵی خۆی بگێڕێت و فشار له توركیا بكات سنورێك بۆ ئه‌و كرده‌وانه دابنێت، كه سه‌قامگیری ناوچه‌كه ده‌شێوێنێت و سه‌روه‌ری وڵاتێكی سه‌ربه‌خۆ به‌بێ هیچ مافێك به‌پێچه‌وانه‌ی عورفی نێوده‌وڵه‌تییه‌وه پێشێل ده‌كات.


کاردانەوەکانی ڕێبەرانی جیهان لەسەر ڕووداوەکانی ڕۆژی چوارشەممەی واشنتن\nپاش ڕووداوەکانی ڕۆژی چوارشەممە کە لایەنگرانی ترامپ هوروژمیان بردە ناو کۆنگرێسی ئەمەریکاوە کاردانەوەکانی جیهان جۆراو جۆر بوون.\nهەندێک ئەو ڕووداوەیان بە مایەی سەرسوڕمان ناودێر کردبوو هەندێکی تر پێی دڵگران بوون هەندێکیش بە تەنزەوە باسیان دەکرد.\nسەرۆکی فەرەنسا ئیمانوێل ماکرۆن لە پەیامێکی ڤیدیۆیدا کە شەوی چوارشەممە لە تویتێکدا بڵاوی کردەوە ڕایگەیاند " ئەوەی ئەمڕۆ لە واشنتن دی سی ڕوویدا، ئەمەریکا نییە، ئێمە متمانەمان بە هێزی دیموکراسیمان هەیە، متمانەمان بە هێزی دیموکراسی ئەمەریکا هەیە."\nسەرۆک وەزیری هیندستان نارێندرا مۆدی لە بەیاننامەیەکیدا کە لە هەژماری تویتەری خۆیدا بڵاویکردەوە ڕایگەیاند "دڵگران"بوو بە بینی " ئاژاوەو توندوتیژی" لە واشنتن.\n" نیگەرانم بە بینینی هەواڵی ئاژاوەو توندوتیژی لە واشنتن دی سی‌یەوە. پێویستە بە شێوەیەکی ڕێکوپێک و ئاشتیانە گواستنەوەی دەسەڵات بەردەوام بێت. نابێت پرۆسەی دیموکراسی بە خۆپیشاندانی نایاسایی بنکۆڵ بکرێت."\nوەزارەتی کاروباری دەرەوەیی تایوان ڕۆژی پێنجشەممە دڵگرانی بەرامبەر بە توندوتیژییەکان دەربڕی. وەزارەتەکە ڕایگەیاند پەیامی خێرایی ناردووە بۆ هاووڵاتیانی تایوانی لە واشنتن تا " ئاگاداری خۆیان بن و گرنگی بە سەلامەتی خۆیان بدەن" هاوکاتی ئەو قەدەغەکردنی هاتوچۆییەی لەلایەن کاربەدەستانی واشنتنەوە سەپێندراوە.\nگوتەبێژی وەزارەتەی دەرەوەی پاکستان زاهید حەفیز چۆهدری ڕۆژی پێنجشەممە بە پەیامنێرانی گوت حکومەت لە نزیکەوە چاودێری ڕووداوەکانی واشنتن دەکات " ئێمە هیوادارین بارودۆخەکە بە زووترین کات ئاسایی بێتەوە و کارنەکاتە سەر پرۆسەی گواستنەوەی دەسەڵات."\nڕەئوف حەسەن، یاریدەدەری تایبەتی سەرەک وەزیری پاکستان بە دەنگی ئەمەریکای ڕاگەیاندووە ئەو وێنانەی توندڕەوانی لایەنگری ترامپ دەچنە ناو کۆنگرێسی ئەمەریکاوە لە کاتێکدا یاسادانەران داندەنێن بە سەرکەوتنی جۆو بایدن، سەرۆکی هەڵبژێردراوی ئەمەریکادا، وەک دەڵێت " سەلمێنەرە کە ئەمەریکا پێویستی بە بڕێکی کەمی ڕەوایی ئاکار هەیە تا تێبینی لەسەر پرەنسیپە دیموکراسییەکانی وڵاتانی تر بدات."ئەو لە تویتێکیشا دەڵێت " ئەگەر ویلایەتە یەکگرتووەکانی ئەمەریکا ئەوەی ببینیایە کە ویلایەتە یەکگرتووەکانی ئەمەریاک لە ئەمەریکا چی دەکات، ئەوا ئەمەریکا ئەمەریکای داگیر دەکرد تا گەلی ئەمەریکا لە تاکڕەوێتی ئەمەریکا ئازاد بکات."\nشاریمان لوکمان شارەزای ڕێبازی دەرەوەیی و زانستە ئاسایشییەکان لە نێوەندی ستراتیژی و زانستە نێونەتەوەییەکان لە مەریلاند بە دەنگی ئەمەریکای ڕاگەیاند ئاژاوەکان " ئەمەریکا ناخەنە دۆخێکی باشەوە. ئەمە تەنها بیرۆکی نەرێنی لەسەر ئەمەریکا زیاد دەکات." ئەو گوتیشیدەڵێن " تۆ (حکومەتی ئەمەریکا) نە مامەڵەکردنت لەگەڵ کۆڤید باش بوو نە هەڵبژاردنەکانیشت بە باشی ئەنجام دا. جا بە ئێمەش دەڵێیت خۆتان ڕێکبخەن، و خۆت ناتوانی خۆت ڕێکبخەیت."\nلە کۆریای باشور یاسادانەرێکی باڵا سۆنگ یۆنگ گیل، ئەندامی پارتی دیموکراتی دەسەڵاتداری کۆریای باکوور لە تۆڕی فەیس بووک گوتی " لایەنە شەرمەزارییەکەی ئەمەریکا ئاشکرا کرا." ئەو گوتیشی " ئەم جۆرە ڕەفتارانە تەنها بە هەڵسوکەوتی دیکتاتۆرانە دەسەپێندرێت."\nسەرۆک وەزیری بەریتانیا بۆریس جۆنسن لە تویتێکدا ڕایگەیاند " دیمەنەکانی کۆنگرێسی ئەمەریکا مایەی شەرمەزارین. ویلایەتە یەکگرتووەکانی ئەمەریکا نمونەی دیموکراسییە لە سەرانسەری جیهاندا و ئێستاش گرنگە گواستنەوەیەکی ئاشتیانەی دەسەڵات ئەنجما بدرێت."\nکاربەدەستانی یەکێتی ئەوروپاش ڕۆژی چوارشەممە پشتیوانی خۆیان بۆ بایدن نیشان دا. لە کاتێکدا لایەنگرانی توندڕەوی ترامپ وایان کرد قەدەغەکردنی هاتوچۆ لە پایتەخت ڕابگەیەندرێت و پرۆسەی پەسەند کردنی دەنگەکانی هەڵبژاردنیان شێواند.\nئوزولا ڤۆندێر لاین سەرۆکی کۆمسیۆنی یەکێتی ئەوروپا دەڵێت " بڕوام بە هێزی دامەزراوە دیموکراسییەکانی ئەمەریکا هەیە. گواستنەوەی دەسەڵات بە شێوەیەکی ئاشتیانە کرۆکی ئەوەیە. جۆو بایدن هەڵبژاردنەکانی بردۆتەوە. چاوەڕوانی ئەوە دەکەم وەکو سەرۆکی داهاتووی ئەمەریکا کاری لەگەڵدا بکەم."\nجێنس ستوڵتنبێرگ، سەرۆکی ناتۆ لە تویتەر نووسیویەتی، پێویستە ڕێز لە ئەنجامی ئەو هەڵبژاردنە دیموکراتییە بگیرێت.\nوەزارەتی دەرەوەی تورکیا ڕۆژی چوارشەممە بەیاننامەیەکی بڵاوکردەوە و داوای لە هاوڵاتیانی خۆی لە ئەمەریکا کرد خۆیان لە شوێنە قەرەباڵغەکان و ڕووبەڕووبوونەوەکان بەدوور بگرن .\nلە بەیاننامەکەدا دەشڵێت " ئێمە داوا لە هەمو لایەنەکان لە ئەمەریکا دەکەین پشودرێژ بن و گونجاوبن. لەو بڕوایەداین ئەمەریکا ژیرانە زاڵ دەبێت بەسەر ئەم قەیرانە سیاسییە ناوخۆییەدا".\nخۆپیشاندانی لایەنگرانی ترامپ واشنتن\nڕێکخراوی ویلایەتەکانی ئەمەریکاش ئەو گێرەشێوێنییەیان شەرمەزار کردووە.\nڕۆژی پێنجشەممەش لە لێدوانێکی تەلەفیزیۆنیدا سەرۆکی ئێران حەسەن ڕۆحانی گوتی رووداوەکانی پایتەختی ئەمەریکا لە ڕۆژی چوارشممە بەڵگەی ئەوەیە کە دیموکراسیەتی ڕۆژئاوا لاوازە و ئامادەیە بۆ پۆلۆلیستی. ئەو گوتی " پۆلۆلیستێک هاتووە، و لە ماوەی 4 ساڵی ڕابوردوودا وڵاتەکەی بەرەو کارەسات برد." ڕۆحانی گوتیشی هیوادارە " ئەوانەی لە داهاتوودا کۆشکی سپی دەگرنە دەست، وڵاتەکە بگەڕێننەوە ئاستێک کە شایستەی گەلی ئەمەریکا بێت، چونکە گەلی ئەمەریکا گەلێکی مەزنە."


دژی هێرشەکانی دەوڵەتی تورک لە ڕەققە خۆپیشاندان بەڕێوەچوو – ته‌ڤگه‌ر\nسەرەکی/پرسی رۆژ/دژی هێرشەکانی دەوڵەتی تورک لە ڕەققە خۆپیشاندان بەڕێوەچوو\nنیسان 23, 2022\tپرسی رۆژ کۆمێنت بنوسە\nیەکێتیی ژنانی گەنجی تێکۆشەر و بزوونتەوەی گەنجانی شۆڕشگێڕ لە شاری ڕەققە دژی هێرشەکانی دەوڵەتی تورکی داگیرکەر بە هاوکاریی پەدەکە بۆ سەر باشووری کوردستان، خۆپیشاندانیان ئەنجامدا و دروشمی “لە ساڵی سەرکەوتندا دژی خوێنمژانی ئازادیی وەن بۆ جەژنی ئازادیی”. بەسەدان کەس لە شاری ڕەققەی باکوور و ڕۆژهەڵاتی سووریا بە دەستپێشخەریی بزوونتەوەی گەنجانی شۆڕشگێڕ و یەکێتیی ژنانی گەنجی تێکۆشەر ڕێپێوانێکی جەماوەرییان لە پارکی شەهید هەڤرین خەلەفەوە بۆ فلکەی سەعتێ ئەنجامدا. خۆپیشاندەران وێنەی ڕێبەری گەلی کورد عەبدوڵا ئۆجالان و ئاڵای پەکەکەیان بەرزکردبووەوە و دروشمەکانی “نا بۆ داگیرکاریی تورکیا، بێ سەرۆک ژیان نابێت”یان دەوتەوە.\nدواتر بەیاننامەی بزوونتەوەی گەنجانی شۆڕشگێڕ لەلایەن عەلی قاسم خوێندرایەوە و تێیدا هاتبوو: هێرشەکانی دەوڵەتی تورک و پەدەکە لە دژی خەڵکی ناوچەکە و گەلی کورد و هەرێمەکانی پاراستنی مەدیا، ئامانج لێی شکاندنی هیوای گەلی کورد و پاراستنی بەرژەوەندییە حزبیی و خێزانییەکانە.\nڕێپێوانەکە بە وتنەوەی دروشمە جیاجیاکان کۆتایی پێهات.


باوه‌ڕت به خه‌ونه‌كه‌ت هه‌بێت، وه‌ك ئه‌وه‌ی به‌كرده‌وه به‌ده‌ستت هێنابێ\nباوه‌ڕت به خه‌ونه‌كه‌ت هه‌بێت، وه‌ك ئه‌وه‌ی به‌كرده‌وه به‌ده‌ستت هێنابێ   22/9/2017\nخه‌ون‌و خولیای مرۆڤ سه‌ركه‌وتن‌و باشتر بوونه، ئه‌و ده‌یه‌وێ له هه‌موو شتێكدا باشترین بێ‌و له پێشتر بێ‌و به‌شی زۆر تربێ، مرۆڤ ڕا ئه‌كات به دوای سه‌ركه‌وتنا، به‌دوای به‌ختی باشترو ژیانی باشتردا، به‌ڵام هه‌موو كات ئه‌م خه‌ونه‌ی مرۆڤ نایه‌ته دی، ئه‌ی چاره‌سه‌ر چییه؟\nتۆش خه‌ونی زۆر و ئامانجی زۆرت هه‌یه‌و پێیان ناگه‌یت‌و زۆر شكست ده‌هێنیت! زۆر شت ڕێگرن له‌وه‌ی سه‌ركه‌وتوو بیت؟ كه‌واته به خوێندنه‌وه‌ی ئه‌م بابه‌ته‌ی خواره‌وه هۆكاری شكسته‌كانت بزانه‌و به خێرایی چاره‌سه‌ریان بۆ دابنێ و كۆتاییان پێ بهێنه.\nهه‌میشه كرده‌وه‌كانی مرۆڤ له قسه‌كانی به‌رزتر به‌ر گوێ ده‌كه‌ون، كاره‌كانت له‌به‌رچاوترن له به‌ڵێنه‌كانت، هه‌تا له‌جێبه‌جێكردنی ئه‌و شتانه‌دا دوا بكه‌وی كه به عه‌قڵتدا دێت دوا ئه‌كه‌وی له گه‌یشتنه سه‌ركه‌وتن‌و گه‌یشتن به ئامانجه‌كانت، به‌مه‌ش ده‌رفه‌تی زیاتر بۆ مونافیسه‌كانت ده‌ڕه‌خسێت كه به‌هۆی ته‌ممه‌ڵی تۆوه پێشت بكه‌ون‌و تۆش له خه‌ون‌و ئامانجه‌كانت به‌جێ ئه‌مێنیت.\nله‌كۆتاییه‌كه‌ی بێ ئاگای\nهیچ كه‌س بۆ هه‌تا هه‌تایه ناژی، هیچ كه‌سیش نییه كه نه‌مردبێت، كات له ئاڵتوون ده‌گمه‌نتره، هه‌موو چركه‌كانی له‌به‌نرخیدا بێ وێنه‌ن و قه‌ره‌بوو ناكرێنه‌وه، ئاگاداربه هه‌موو شتێك كۆتایی هه‌یه‌و ئێمه‌ی مرۆڤیش كۆتایمان هه‌یه، ته‌مه‌نی مرۆڤ وه‌كو گوریسێك وایه ئه‌گه‌ری هه‌یه له هه‌ر چركه‌یه‌كدا بپچڕێ، تۆش ئێستا ده‌ست پێبكه‌ی له چركه‌یه‌كی تر باشتره، ئه‌گه‌ر زانیمان ته‌مه‌نمان وه‌كو شه‌حنی مۆبایله‌كانمان ته‌واو ئه‌بێ و وه‌كو خۆر ئاوا ئه‌بێ، ئه‌وا ده‌بێت زۆر باشتر هه‌وڵ بده‌ین و هیچ ساتێكی ژیانمان به فیڕۆ نه‌ده‌ین و هه‌ر ئێستا ده‌ست به‌كاربین.\nگوێ به گێله‌كان مه‌ده\nهه‌رگیز گوێ بۆ ئه‌و گێلانه مه‌گره كه ئه‌م ده‌سته‌واژانه‌ی خواره‌وه بنێشته خۆشه‌ی سه‌رزمانیانه ( ئه‌مه قورسه، ئه‌مه بێ سوده، ته‌مه‌نت زۆره، پێت ناكرێ، موسته‌حیله، خۆت هیلاك مه‌كه، بۆكێی ئه‌كه‌ی.......هتد). ئه‌مانه ئامۆژگاری نین، به‌ڵكو قسه‌ی پووچن، ئه‌گه‌ر هه‌مووان گوێ بۆ ئه‌م قسه ڕه‌شبینانه بگرین دونیا وێران ده‌بێت و ناتوانین به‌ردێك بخه‌ینه سه‌ر به‌ردێك، نهێنی سه‌ركه‌وتن له‌وه‌دایه گوێ بۆ ئه‌و جۆره قسانه نه‌گرین هه‌روه‌كو له‌م چیرۆكه‌ی خواره‌وه‌دا ده‌یزانین:\nكۆمه‌ڵێك بۆقی بچووك هه‌بون، بڕیاریاندا پێشبڕكێیه‌ك ئه‌نجام بده‌ن. كه‌بریتی بوو له‌گه‌یشتن به‌لوتكه‌ی چیایه‌ك\nهه‌موو بۆقه‌كان كۆبونه‌وه بۆ سه‌یركردنی پێشبڕكێكه‌و بۆ هاندانیان\nپێشبڕكێكه ده‌ستی پێكرد\nبه‌ڕاستی هیچ كام له ئاماده‌بوانی پێشبڕكێكه بڕوایان نه‌ده‌كرد كه بۆقه پێشبڕكێكاره‌كان بتوانن بگه‌نه سه‌ر لوتكه‌ی چیاكه\nهه‌موو ئاماده‌بوان هاواریان ده‌كرد: ناكرێت، ناكرێت،\nیان ده‌یانوت: هه‌رگیز ئه‌و بۆقه بچوكانه ناتوانن بگه‌نه سه‌ر ئه‌و لوتكه‌یه،\nورده ورده بۆقه پێشبڕكێكاره‌كان سارد ده‌بونه‌وه‌و پاشه‌كشه‌یان ده‌كرد\nته‌نها بۆقێكی بچوك گه‌رم و گوڕو چالاك و به‌رده‌وام بوو\nئاماده‌بوان له هاواركردن به‌رده‌وام بون و ده‌یان وت:\nبه‌ڕاستی قورسه‌و ناكرێت، كه‌س ناتوانێت بگات و سه‌ربكه‌وێت\nوازهێنانی بۆقه پێشبڕكێكاره‌كان درێژه‌ی هه‌بوو\nته‌نها بۆقێك به‌رده‌وام بوو له‌سه‌ركه‌وتن به‌سه‌ر لوتكه‌ی چیاكه‌داو ورده ورده به‌رز ده‌بوه‌وه‌و كۆڵی نه‌دا\nله‌كۆتایدا هه‌موو بۆقه‌كان وازیان هێنا ته‌نها بۆقه بچوكه‌كه نه‌بێت، كه‌گه‌یشته سه‌ر لوتكه‌ی چیاكه‌و سه‌ركه‌وت\nله‌دوایدا هه‌موو بۆقه‌كان ئه‌یانویست بزانن چۆن ئه‌و بۆقه توانی به‌رده‌وام بێت‌و سه‌ر بكه‌وێت\nهه‌موویان پرسیاریان كرد: تۆ به‌و بچوكیه‌وه چۆن توانیت بگه‌یته ئه‌و لوتكه به‌رزه؟\nئه‌نجام بۆ هه‌مویان ئاشكرابوو، ئه‌و بۆقه‌ی بردیه‌وه‌و سه‌ركه‌وت گوێی نه‌ی ده‌بیست و كه‌ڕ بوو!\nله‌به‌ر ئه‌وه هه‌رگیز گوێ به‌قسه‌و مه‌یله سلبی و ره‌شبینانه‌كانی خه‌ڵكانی تر مه‌ده، چونكه ئه‌وان زیان به خه‌وو خولیا جوان‌و ناوازه‌كانت ده‌گه‌یه‌نن كه له‌دڵتدایه.\nهه‌میشه بیر له‌هێزی كاریگه‌ری وشه‌كان بكه‌ره‌وه، چونكه هه‌رشتێك كه ده‌یبیستیت یان ده‌یخوێنیته‌وه كاریگه‌ری له‌سه‌ر كرداره‌كانت ده‌بێت. تۆش هه‌میشه ئیجابی و گه‌شبین به‌و سه‌ر بكه‌وه.\nمرۆڤ ئه‌بێت نه‌بیست و گوێگران و كه‌ڕ بیت كاتێك خه‌ڵكانێك پێت ده‌ڵێن: ناتوانیت ئامانجه‌كانت به‌دی بهێنیت.\nكه‌واته هه‌میشه بڵێ: من ئه‌توانم، به‌ڵێ به‌دڵنیاییه‌وه تۆ ئه‌توانیت.\nله ژینگه‌یه‌كی خراپدایت\nمرۆڤ پێویستی به ژینگه‌یه‌كی ئاسوده‌و ئارامه بۆ به‌ده‌ستهێنانی ئامانجه‌كانی و به‌دیهێنانی خه‌ونه‌كانی‌و داهێنانكردن، ئه‌مه‌ش له ژینگه‌یه‌كی ئیجابی‌و به هاوڕێیه‌تیكردنی مرۆڤی ئیجابی ده‌كرێت، مرۆڤ به ژینگه‌كه‌یی‌و مرۆڤه‌كانی چوارده‌وری كاریگه‌ر ده‌بێت و هه‌ڵسوكه‌وت و جووڵه‌و دنیابینیه‌كانی ئه‌وان كار ده‌كاته سه‌ر بیرو هه‌ڵسوكه‌وت و كردارو تێڕوانین و ئه‌نجامه‌كانی.\nباوه‌ڕی ته‌وات نییه\nئه‌بێت باوه‌ڕت به خه‌ونه‌كه‌ت هه‌بێت، وه‌ك ئه‌وه‌ی به‌كرده‌وه به‌ده‌ستت هێنابێ، ئه‌گه‌ر بڕوای ته‌واو و سه‌دا سه‌دت به خه‌ون‌و ئامانجه‌كه‌ت هه‌بێ ئه‌وا هه‌موو ئاسته‌نگه‌كان بچوك ده‌بنه‌وه‌و به‌سه‌ریاندا باز ئه‌ده‌ی، عه‌قڵ‌و جه‌سته‌ی مرۆڤ ئامێرێكی سه‌رسوڕهێنه‌رن، خۆیان له شتی ساده‌و كه‌م نرخدا هیلاك ناكه‌ن، ئه‌و كاته‌ی زانیان ئامانجه‌كه‌ت له‌بیروڕایه‌كی قوڵه‌وه نییه هاوكارت نابن، به‌ڵام له پێناو بیروباوه‌ڕی چه‌سپیودا نه ماندوو بوون ده‌زانن‌و نه ته‌مه‌ڵی‌و سستی، هه‌ر بۆیه یارمه‌تیده‌رت ده‌بن، تۆش له پێناو ئامانج و خه‌ونی مه‌زندا وه‌به‌رهێنانیان پێ بكه.\nئایا هیچ له‌ئه‌نجامی په‌شیمانیه‌كانی\nڕابردووت فێر بوویت\nهه‌ستكردن به په‌شیمانی له خراپترین هه‌سته‌كانی مرۆڤه، ئاااااای چه‌ند سه‌خته ئه‌و ساتانه‌ی كه ده‌ڵێی: خۆزگه وام بكردایه، له‌به‌رئه‌وه كورد وته‌نی (كرده په‌شیمان به)، هیچ كاتێك گونجاوتر نییه له‌ئێستادا بۆ ئه‌وه‌ی به ئاڕاسته‌ی سه‌ركه‌وتنه‌كانت بڕۆی.\nئایا خه‌ون به رۆژی مۆڵه‌ت‌و پشووه‌وه ده‌بینی\nئایا به تامه‌زرۆییه‌وه چاوه‌ڕێی مۆڵه‌ت‌و پشوویت؟ ئایا سه‌ره‌تای هه‌فته به چاوه‌ڕوانی هاتنی رۆژی هه‌ینی‌و پشووه‌وه ده‌ستپێده‌كه‌ی؟ ئه‌گه‌ر له‌م جۆره كه‌سانه‌یت ئه‌وا رێگای سه‌ركه‌وتنت لێڵ‌و نه‌گونجاوه، ئه‌وه نیشانده‌ری ئه‌وه‌یه كه هێشتا پاڵنه‌ره‌كانی سه‌ركه‌وتنت زۆر سست و لاوازو كزن.\nوه‌كو خۆی له‌و دێڕانه‌ی سه‌ره‌وه تێبگه، ده‌زانم مرۆڤ پێویستی به پشوو گه‌شت و رابواردن هه‌یه، به‌ڵام ده‌بێت ئاگاداری راگرتنی هاوسه‌نگی بێت له نێوان ئیش‌و پشوو، له‌وه‌ش گرنگتر ده‌بێت پشوو بكه‌ینه هانده‌رو پاڵنه‌ر بۆ دووباره گه‌ڕانه‌وه بۆ كار به وزه‌ی نوێ‌و بیری داهێنه‌رانه‌وه.\nپاڵنه‌ره‌كه‌ت جددی نییه\nبۆچی ئه‌ته‌وێ سه‌ربكه‌وی؟ وێنای ئه‌و هۆكارو پاڵنه‌رانه بكه كه له ناخه‌وه ده‌تجوڵێنن‌و پاڵت پێوه ده‌نێن بۆ ئامانجه‌كه‌ت بۆ سه‌ركه‌وتن، ئه‌و وێنه‌یه بهێنه‌ره پێش چاوی خۆت كه دوای سه‌ركه‌وتن ده‌بیته خاوه‌نی. به‌ڵێ ده‌بێت ئه‌و وێنه زیهنیه به ته‌واوی دروست بكه‌ی، زاناكان ده‌ڵێن یه‌كێك له‌هه‌ره دۆزینه‌وه گرنگه‌كانی ده‌روونناسی له‌م سه‌رده‌مه‌دا بریتیه له كه‌شفكردنی ئه‌و ڕاستیه‌ی كه وێنه‌ی زیهنی وه‌كو ئه‌زمونێكی راسته‌قینه له ژیانی مرۆڤدا ڕه‌نگده‌داته‌وه. كه‌واته ده‌بێت ئه‌و وێنه زیهنیه‌ی بۆ ئامانجه‌كه‌تت كێشاوه ته‌واو به‌رجه‌سته‌ی ناواخنت بووبێ، ئیدی له‌و ڕێگایه‌شه‌وه وه‌كو ڕووناكی و نه‌خشه‌یه‌ك ئاسانكاری ده‌كات بۆ هاتنه‌دی ئامانجه‌كانت و سه‌ركه‌وتنت.\nله‌گه‌ڵ كێدا هه‌ڵسوو كه‌وت ئه‌كه‌یت و دائه‌نیشی\nسه‌یری ئه‌و پێنج كه‌سه بكه كه‌له‌گه‌ڵیان سه‌رو سه‌وداو دانیشتنت هه‌یه، ئێمه‌ی مرۆڤ له‌و كه‌سانه‌وه زانیاریمان بۆ ده‌گوازرێته‌وه كه له‌گه‌ڵیان هه‌ڵسوكه‌وت ده‌كه‌ین، به‌تایبه‌ت هاوڕێ نزیكه‌كانمان، ئه‌وان پشكی شێریان هه‌یه له كارتێكردنیان له‌سه‌ر ژیان‌و بیره‌كانمان، هه‌رگیز له سڕینه‌وه‌ی ئه‌و كه‌سانه مه‌ترسه كه به‌شێوه‌یه‌كی نه‌رێنی كارت لێده‌كه‌ن، لانی كه‌م له‌پێناوی خۆتدا بزانه چوار ده‌ورت كێن، چونكه ئه‌وان به‌شێكی هه‌ره گرنگی پلان داڕێژه‌ری ژیانتن، له لیستی ئه‌و كه‌سانه بڕوانه كه‌لێت نزیكن، بزانه كێ به‌شێوه‌یه‌كی ئیجابی هانت ده‌دا له ڕووی مادی‌و مه‌عنه‌وی‌و جه‌سته‌ییی و ڕوحیه‌وه بێگومان ئه‌وه به سوودترینیانه.\nپلانی پێویستت نییه\nله سه‌ره‌تاترین وانه‌كانی سه‌ركه‌وتن ئه‌وه‌یه پلانی گونجاومان هه‌بێ بۆ رێكخستنی كاروباره‌كانی ژیانمان‌و ئامانجه‌كانمان، ده‌كرێت به‌شێك له پلان و هانده‌ره‌كان له مۆبایله‌كه‌تدا بێ، ده‌كرێت هه‌ندێك شیعرو وته‌ی زانایانمان پێبێ كه به‌خوێندنه‌وه‌یان دووباره گه‌رم‌و گوڕ ببینه‌وه و پاڵنه‌ره‌كانمان یاد بخاته‌وه، خاڵه گرنگه‌كه‌ت بیرنه‌چێ، ده‌بێ بزانی چیت هه‌یه، چیت ده‌وێ، چۆن‌وكه‌ی و كامه‌ت ده‌وێ. ئه‌مه‌ش پلانه.\nئه‌گه‌ر كێشه‌و گیرو گرفت و رێگریت بۆ دروست بوو نابێت كۆڵبده‌ی، ئه‌گه‌ر كه‌وتی دووباره هه‌ڵبسته‌ره‌وه‌و ده‌ست پێ بكه‌ره‌وه، جگه له به‌رده‌وامبوون ریگاكه‌ی تر ته‌سلیم بوونه، ته‌سلیمبوون دۆران و كۆتاییه‌كی تاڵه، بێگومان مرۆڤ بۆ سه‌ركه‌وتن دروست بووه، نه‌ك بۆ شكست، به كۆڵنه‌دان له ده‌شته‌كانه‌وه ده‌گه‌ینه لوتكه‌ی چیاكان‌و له زستانه‌وه ده‌گه‌ینه به‌هار، به كۆڵنه‌دان به‌رسیله‌ی ترش به ترێی شیرن ده‌خۆین، توێژینه‌وه‌كانیش ئه‌وه‌یان سه‌لماندووه‌كه مرۆڤه سه‌ركه‌وتووه‌كان ئه‌وانه‌ن كه گه‌رم‌و گوڕو كۆڵنه‌ده‌رن‌و سوورن له‌سه‌ر به‌دیهێنانی ئامانجه‌كانیان.\nبه‌خــــته‌وه‌ریت بـــیر نه‌چێ\nماڵ و سامان و پله‌و پایه‌و ناوبانگ چ مانایه‌كی هه‌یه ئه‌گه‌ر هه‌ست به به‌خته‌وه‌ری نه‌كه‌یت. زۆربه‌مان ئه‌و بیرۆكه‌یه‌مان له‌لا گه‌ڵاڵه بووه كه سه‌ركه‌وتن ده‌مانگه‌یه‌نێته به‌خته‌وه‌ری، به‌ڵام ده‌شگونجێ وا نه‌بێ، چونكه هه‌ندێكجار له سه‌ركه‌وتنیشدا هه‌ست ناكه‌ین به‌خته‌وه‌رین! هه‌ر بۆیه ده‌بێت بیرمان بێ به‌خته‌وه‌ری وێستگه‌یه‌ك نییه پێی بگه‌ین، به‌ڵكو ده‌بێت له‌سه‌راپای گه‌شتی ژیانماندا هاوڕێ‌و هاوسه‌فه‌رمان بێ، ده‌بێت هه‌موو هه‌نگاوێكی سه‌ركه‌وتنمان هه‌ڵگری هه‌ستی به‌خته‌وه‌ری بێ، خودی ژیان ئه‌و رۆژانه‌ن كه چاوه‌ڕێی تێ په‌ڕینیان ئه‌كه‌ین، نابێ هه‌رگیز بهێڵین بوغرایی‌و سه‌رقاڵی سه‌ركه‌وتن جێگه‌ی ساده‌یی‌و له‌زه‌تی ژیانمان به‌رێ، به‌ڵكو ده‌بێ سه‌ركه‌وتن ده‌رفه‌تی زیاترمان باتێ بۆ ژیانكردن‌و پێكه‌نین‌و دره‌وشانه‌وه، به‌خته‌وه‌ری جۆری بیركردنه‌وه‌و حاڵه‌تی روحیه، ئه‌گه‌ریش له سه‌ركه‌وتنه بچوك‌و سه‌ره‌تاكانی ژیانماندا چێژی به‌خته‌وه‌ریشمان له‌گه‌ڵ به‌ده‌ستهێنا ئه‌وا زۆر ئاسانتر به‌ڕێگای سه‌ركه‌وتنا ڕێ ته‌ی ئه‌كه‌ین.


عومەرئاوارە / لە داعش مەترسیدارتریش هەیە\nئەگەر چی لە ئێستادا دوژمنێكی سەرسەخت مەترسی لە سەر ناوچەكە بە گشتی وهەرێمی كوردستان بە تایبەتی دروست كردووە لە سەروی هەمووشییەوە ناوچە كوردستانییەكانی دەرەوەی هەرێمی كوردستان كە ئەویش داعشە ، بەڵام لە دوای داعش دوژمنێكی مەترسیدارتر هەیە كە نەك بە تەنها مەترسی لە سەر ئەو ناوچانە دروست دەكات بگرە دەبێتە مەترسی بۆ سەر هەرێمی كوردستان كە ویش حكومەتی بەغدایە.\nهەرچەندێ لە ئێستادا حكومەتی بەغدا بە هیچ شێوەیەك وا خۆی نیشان نەداوە كە دوژمنی هەرێمی كوردستان بێت ولایەنی كوردی بەوە تومەتبار دەكات كە خۆیان بۆ خۆیان كێشەو گرفت دروست دەكەن بەڵام دوای كۆتایهێنان بە داعش دەردەكەوێت كە كورد خۆی بۆ خۆی كێشەی دروستكردووە یا حكومەتی عێراق هەوڵیداوە لكەداری بكات وكێشەو گرفتی بۆ دروست بكات.\nهەڵە گەورەكەی كورد لەبەرانبەر حكومەتی عێراق لەوەدایە كە لە دوای نەمانی سەدام حسێن حكومەتی عێراقی سەردەمەكەشی لە هەموو ڕووەكانە كۆتایی هات و تواویەوە وشارو شارۆچكەكانی بێ خاوەن مایەوە وتووشی چۆڵایەكی ئەمنی وسیاسی وئیداری بو كە چی هەرێمی كوردستان بووە سەكۆیەك بۆ كۆكردنەوەی لان وتەیارە سیاسەكانی بەمەبەستی دروستكردنی حكومەتێكی نوێی دیموكراسیخواز كە هەموو لایەك وەكو یەك لە ماف ودەسەكەوتی سیاسی وئابوری سودی لێوەرگرن ، كەچی دوای دروستبوونی حكومەتی نوێی عێرا قوبە هێزبوونی دەسەڵاتە سەربازی وئیدارییەكانی لە هەرێمی كوردستان هەڵگەڕایەوەو لە برشی سوپاسكردن كێشەو گرفتی بۆ دروستكردن كە لە سەروی هەموویەوە ئەم كێشەو گرفتی داراییە كە ڕووی لە هەرێمی كوردستان كردووەو بە تەواوەتی كاریگەری كردۆتە سەر باری ئابوری وخۆشگوزەرانی دانیشتووانی هەرێم.\nگریمان لە ئێستادا حكومەتی هەرێمی كوردستان دەرگایەكی نوێی بە ڕووی حكومەتی عێراقیدا كردەوە بەمەبەستی چارەسەركردنی سەرجەم ئەو كێشانەی لە نێوانیاندا هەڵپەسێردراون، ئایا حكومەتی عێراق بەبێ هیچ شەرت وقەیدێك بەوە رازی دەبێت كە كێشەكان لە گەڵ هەرێمی كوردستان چارەسەر بكات وكۆتاییان چێ بهێنێت یاخود خۆی لە چارەسەكردنیان دەدزێتەوەو دواتریش حكومەتی هەرێم لەو ڕووەوە تومەتبار دەكات.\nئەوەی بۆ كورد لەم ئان وساتەدا زۆر گرنگە كە دەبێت زۆر وریا وبەئاگا بێت بەرامبەر حكومەتی عێراق ، چونكە حكومەتی عێراق زۆری پێیە بەرامبەر بە كوردو هەرێمی كوردستان و ئەگەر لە ئێستاشدا نەتوانێت لە بەر بارودۆخی ئەمنی دەریبخات، ڕەنگە لە داهاتوودا بە تایبەت دوای كۆتایی هێنان بە چەنگی دژ بە داعش دەریبخات ولەو ڕێگەیەوە زەبر بە هەرێمی كوردستان بگەیەنێت ، هەر واش دەبێت چونكە داهاتوو دەریدەخات كە چۆن دەبن لە گەڵ كوردو هەرێمی كوردستان.\nبۆیە پێویستە كورد ژیرانە مامەڵە لە گەڵ بارودۆخەكەدا بكات و هەموو جم جوڵەكانی حكومەتی عێراق زور بە جدی وەربگرێت چونكە بە چاوێكی زۆر جیاواز تەماشای هەرێمی كوردستان دەكەن وتا بویان بكرێت هەموو شتێكی ناشایستە دژ بە هەرێم ئەنجام دەدەن بو ئەوەی نەهێڵن كورد بگاتە ئاواتەكانی خۆی ولە ژێر ڕكێڤی ئەواندا وەكو پاشكۆیەك بمێنیتەوە.


یاریی هێزە نێودەوڵەتییەکان و بێدەنگیی بەرامبەر بە چەکی کیمیایی لەسەر کورد – کوردی – RojNews.News\nیاریی هێزە نێودەوڵەتییەکان و بێدەنگیی بەرامبەر بە چەکی کیمیایی لەسەر کورد\n29/11/2021 - 7:55:58 am\nبە پێداچوونەوەیەکی مێژووی نوێی عێراق تا دوای ڕووخانی ڕژێمی بەعس، دەردەکەوێت کورد وەک داشی دامە بەهەر هۆکارێک بێت لەناو یارییە نیودەوڵەتییەکان بەکارهێنراوە، هەرچەندە خاکەکەی دابەشکرا، کۆمەڵکوژ کرا، شەڕی یەکتری پێکرد، بەڵام ئەوەی بینرا و ڕوویدا و ئێستاش ڕوودەدات، لەبارەی پرسی کوردەوە سەرجەم هێزە نێودەوڵەتییەکان کۆکن بۆ دژایەتی کورد.\nلە کاتی هێرشی ئەمریکا بۆ سەر عێراق لە ٢٠٠٣ بەبەهانەی هەبوونی چەکی کیمیایی، ئەمریکا لەماوەی ٢٠ ڕۆژ ڕژێمی سەدام حسێنی لەسەر کار لابرد و دەستورێکی کاتی و حاکمێکی مەدەنی بەناوی پۆل برێمەر بۆ دانا.\nبەراوردێکی هەڵوێستی هێزە نیودەولەتییەکان دەکەین لەنێوان بەهانەی چەکی کیمیایی و دواجار هێرشی سەر عێراق و لە ئێستاشدا هەبوونی بەڵگەی بەکارهێنانی چەکی کیمیایی لەلایەن دەولەتی تورک و بێدەنگیی خودی ئەو هێزانەی کە دروستکەری ئەو چەکانەن و بەهۆی بەرژەوەندییەکانیانەوە.\nلە بەرواری ٥-٢-٢٠٠٣ کۆڵن پاوڵ وەزیری دەرەوەی ئەوکاتی ئەمریکا لەبەردەم ئەنجوومەنی ئاسایشی نێودەوڵەتیی ڕایگەیاند، لە کاتێکدا گفتوگۆی تایبەت بە ڕێگەدان بە هێرشکردنە سەر عێراق دەکەین، سەرچاوەکان دەڵێن عێراق موشەکی شاردووەتەوە کە هەڵگری کڵاوەی بایۆلۆژین.\nئەم وتەیە لەسەر زاری بەرپرسانی دیكەی ئەمریكاوە دووبارە بووەوە لەوانە دۆناڵد رامسفێلد، وەزیری بەرگریی ئەوکاتی ئەمریکا ڕایگەیاند:”چەكە كۆمەڵكوژەكانی عێراق لە شاری تكریت و دەوروبەری شاردراونەتەوە”.\nهێرشی سەر عێراق تەنها بەهانەی چەکی کیمیایی نەبوو، بەڵکو بەرژەوەندییە ئابورییەکانیش لە هۆکارێکی سەرەکیی ئەو هێرشە بوو، بەڵگە بۆ ئەمەش ئەوەیە، لە یەکێک لە بەرپرسانی باڵای ئەوکاتی ئەمریکا دەپرسن، بۆچی هێرشتان نەکردە سەر کۆریای باکور کە بە ئاشکرا چەکی ئەتۆمی هەیە؟ لە وەڵامدا دەڵێت:”عێراق لەسەر دەریایەك نەوتە”.\nهەرچەندە ڕژێمی سەدام حسێن چەکی کیمیایی و قەدەغەکراوی دژی گەلی کورد بەکارهێنا و زیاتر لە ١٨٢ هەزار کورد کۆمەڵکوژ و جینۆساید کران، بەڵام هێرشی ئەمریکا لەبەرامبەر پاراستنی کورد نەبوو، بەڵکو بۆ بەرژەوەندیی خۆی و هاوپەیمانەکانی لە هێزە نێودەوڵەتییەکان بوو لە ناوچەکە.\nهاوشێوەی ڕژێمی بەعس، دەوڵەتی تورک تا ئەمڕۆ چەکی کیمیایی دژی کورد بەکاردەهێنێت\nهەرچەندە هاوکاتی ڕژێمی بەعسی ڕووخاو لە ساڵی ١٩٨٦ وە دەوڵەتی تورک فەرمانی بە سوپا کردووە چەکی کیمیایی و کۆکوژ دژی جوڵانەوەی ئازادیخوازی کورد بەکاربهێنێت، بەڵام جیاوازییەکە ئەوەیە، دەوڵەتی تورک تا ئەمڕۆش بەکاری دەهێنێت و جیهان بێدەنگە، کەچی لەبەرامبەر ڕژێمی بەعس بە ‘بەهانە’یان گرت و سەرۆکی حزبەکەشیان لەسێدارە دا، بەڵام بۆ دەوڵەتی تورک کە هاوپەیمانی ئەو هێزانەیە لە ناتۆ، چاویان کوێرە و زمانیان ڵاڵە و گوێیان کەڕە.\nئێستا دەوڵەتی تورک هەمان تاوانی سەدام حسێن و ڕژێمەکەی دژ بە گەلی کورد ڕۆژانە دووبارە دەکاتەوە، دەوڵەتی داگیرکەری تورک سەرەڕای ئەنجامدانی پاکتاوی ڕەگەزی و نکۆڵییکردن لە بوونی کورد، لە ڕێگەی تیرۆری ڕەش و سپی و ڕێککەوتننامە دژی گەلی کورد، لە هەموو ڕێککەوتنامەکانیشدا هاوکار و هاودەنگی یەکترن لە ڕووی دژایەتی کردنی کورد هەم لە ئاستی سیاسی و هەمیش لە ڕووی سەربازی و ئابورییەوە، هاوکات بە قوڵایی چەندین کیلۆمەتریش خاکی یەکتر بەکاردەهێنن بۆ هێرشکردنە سەر کورد و خاکی کوردستان و لێدان لە تەڤگەری ئازادیخوازی کوردستان.\nتاوانەکانیان بەرامبەر گەلی کورد پەردەپۆش دەکەن\nلەلایەکی دیکەشەوە، پەردەپۆشکردنی کۆمەڵکوژییەکانی یەکتریان لەسەر گەلی کورد، لایەنێکی دیکەی یاری هێزە هەژمونگەراکانە لەسەر گەلی کورد، لێرەدا بە کورتی چەند نمونەیەکی پەردەپۆشکردنی تاوانەکانی ئەو هێزانە لەبەرامبەر گەلی کورد بە کورتی دەخەینەڕوو:\n-ڕژێمی سەدام حسێن چەکی کیمیایی و گازی قەدەغەکراوی دژی گەلی کورد بەکارهێنا و بەبەڵگە و دۆکیۆمێنت سەلمێندرا، کەچی دەوڵەتی تورک لە هەوڵی ئەوەدابوو، بەڵگەکان لەناو ببات.\n-کاتێک ئێران بە ڕای گشتیی جیهانی دەوت عێراق چەکی کیمیایی لە هەڵەبجە بەکارهێناوە بە مەبەستی بەدەستهێنانی دەستکەوتی سیاسی بوو، نەک لەبەر خاتری ‘چاوی ڕەش’ی کوردان.\n-کۆمەڵکوژیی ڕۆبۆسکی لە باکووری کوردستان لەبەرچاوی جیهانەوە لەساڵی ٢٠١١ ئەنجامدرا، بەڵام هیچ دادگایەکی نێودەوڵەتی بۆ پێکنەهێنرا و بکەرانی ئەو کۆمەڵکوژییەش لە دەسەڵاتدارانی ئاکەپە و مەهەپە بەسزا نەگەیەندران.\n-لە عەفرین، گرێسپی و سەرێکانی دەوڵەتی تورک چەکی کیمیایی بەکارهێنا، قیژەی ئەو منداڵەی بەناوی’محەمەد’ لە گرێسپی گەیشتە کۆتایی جیهان، کەچی بەر گوێی نەتەوە یەکگرتووەکان و ڕێکخراوەکانی بەناو مافی مرۆڤ نەکەوت.\n-لە ٢٠١٤ بە هەزاران ژن، منداڵ و بەساڵاچوو، کۆمەڵکوژ کران، ڕفێندران، لەبرسێتیی و بەپێی پەتی و تینوێتی خنکان یان بێسەروشوێن بوون، کەچی تا ئێستاش بکەرانی ئەو تاوانە دادگایی و سزا نەدراون.\n-ئەمساڵ ماوەی حەوت مانگە دەوڵەتی داگیرکەری تورک بە سودبینین لە بێدەنگی ڕای جیهان، بە چەکی کیمیایی دیسانەوە هێرش دەکاتە سەر کورد، کۆمەڵکوژیی پێکهێناوە، سروشتی کوردستانی جینۆساید کردووە، کەچی هیچ لایەنێک بوێریی ئەوەی نییە شاندێک بنێرێتە ئەو ناوچانەی لێکۆڵینەوە لە بەکارهێنانی چەکی کیمیایی بکات، تەنها لە بەرئەوەی هاوپەیمانی ناتۆ و هاوپەیمانی هێزە هەژمونگەرا و ئیمپریالیزمەکانە.\nدەوڵەتی تورک لەبەرچاوی جیهان چەکی کیمیایی بەکاردێنێت و هیچ لایەنێک ناچێت لێکۆڵینەوە بکات\nلەماوەی حەوت مانگی ئەمساڵدا دەوڵەتی داگیرکەری تورک زیاتر لە ٣٢٣ جار چەکی کیمیایی لە هەرێمەکانی پاراستنی مەدیا بەکارهێنراوە، هەرچەندە کۆمیتەی تەندروستیی کۆما جڤاکێن کوردستان-کەجەکە، لە ٥-١١-٢٠٢١ داوای لە ڕێکخراوی قەدەغەکردنی چەکی کیمیایی OPCW، ڕێکخراوی پزیشکانی بێسنوور MSF، نەتەوە یەکگرتووەکان un، کۆمیتەی ڕێگرییکردن لە ئەشکەنجە (CPT، ڕێکخراو و پارێزەرانی مافی مرۆڤ کرد لێکۆڵینەوە لە بەکارهێنانی گازی ژەهری و چەکی کیمیایی بکەن و ئامادەیی خۆیشی بۆ هەموو جۆرە هاوکارییەک لەو ڕووەوە دووپاتکردەوە، بەڵام تا ئێستا هیچ شاندێکی ناوخۆیی، هەرێمیی و نێودەوڵەتیی نەچوونەتە ئەو ناوچانەی کە دەوڵەتی تورک چەکی کیمیایی تێدا بەکارهێناوە و سەرجەم ئەو لایەنانە بێدەنگن، ئەمەش ڕاستی یەک شتی هێزە نێودەوڵەتییەکان بەرامبەر تورکیا دەردەخات، ئەویش پاراستنی بەرژەوەندییەکان لەپێش پاراستنی مرۆڤایەتییەوە.\nدوای ئەو شیکردنەوە کورتە و خستنەڕووی چەند نمونەیەکی کەم لە تاوانەکان، دەگەینە دەرەنجامێک کە هێزە سەرمایەدارە جیهانییەکان لەپێناو پاراستنی بەرژەوەندیی،سیاسیی، ئابووریی، سەربازیی و پێگەی نێودەوڵەتیی لەبەرامبەر چەندین تاوانی دژ بە گەلی کورد بێدەنگییان هەڵبژاردووە، هەم لەبەرامبەر تاوانەکانی عێراق و هەمیش لەئێستادا لەبەرامبەر تاوانەکانی دەوڵەتی تورک بەرامبەر بە گەلی کورد.\nدەردەکەوێت سیستمی دەوڵەتگەرایی کارگەی بەرهەمهێنانی شەڕە، ئیمپریالیزم بۆ گەلانی ڕۆژهەڵاتی ناوەڕاست دەخولقێنن، جەنگی ناوخۆیی دروست دەکەن، چەکی کۆمەڵکوژ و دژە مرۆڤایەتی بەرهەم دەهێنن و هەرخۆشیان دەیدەنە وڵاتی وەکو تورکیا بەرامبەر بە گەلی کورد بەکاری دەهێنن، کەچی لە ئاستی نیودەوڵەتیش قەدەغەی دەکەن.\n8 كانونی دووه‌م 2022\n4 كانونی دووه‌م 2022\nئۆپەراسیۆنی شکست.. ٢٠٢١ ساڵی شكست بۆ سوپای تورك لەسەر دەستی گەریلا\nبەکارهێنانی چەکی کیمیایی؛ ساڵێکی ژەهراویی بۆ هەرێمی کوردستان\nپانۆرامای هونەر لە هەرێمی کوردستان\nپانۆراما؛ کێشمەکێشمە سیاسییەکان و پێکهێنانی حکومەتی نوێی عێراق بەردەوامە


وەک پێداچوونەوەی ٢٣:٠٦، ٢٠ی حوزەیرانی ٢٠١٢\n٢٧ بایت زیاد کرا ، ٨ years ago\nr2.7.3) (ڕۆبۆت: زێدەکردنی frr:Weeder؛ دەستکاریی جوانکاری\nوەک پێداچوونەوەی ٠٦:٠٥، ١ی ئایاری ٢٠١٢ (دەستکاری)\nب (r2.7.1) (ڕۆبۆت: زێدەکردنی sa:जलम्)\nوەک پێداچوونەوەی ٢٣:٠٦، ٢٠ی حوزەیرانی ٢٠١٢ (دەستکاری) (پووچەڵکردنەوە)\nب (r2.7.3) (ڕۆبۆت: زێدەکردنی frr:Weeder؛ دەستکاریی جوانکاری)\n[[Fileپەڕگە:Iceberg with hole near sanderson hope 2007-07-28 2.jpg|300px|left|thumb|ئاو لەهەر سێ شێوەکەیدا: شل، ڕەق ([[سەهۆڵبەند]])، و (نادیار) [[هەڵمیھەڵمی ئاو]] لە هەواداھەوادا. [[هەورەکانھەورەکان]]، کۆبووەوەی کۆمەڵێ دڵۆپی ئاون]]\n'''ئاو''' [[ماددەی کیمیایی|ماددەیەکی کیمیایی]]یە، کە بە [[H2OH٢O|H2٢O]] هێماھێما دەکرێت. یەک مۆڵگە لە ئاو پێک دێت لە [[ئۆکسجین]]ێک و دوو [[هایدرۆجینھایدرۆجین]] کە بە [[بەندی هاوبەشھاوبەش]] پێکەوە بەستراون. ئاو [[شل]]ە لە [[باری پێوانەیی]]دا، بەڵام لەسەر [[زەوی]] زۆرتر بەشێوەی [[رەق]]، [[سەهۆڵبەندسەھۆڵبەند]] و بەشێوەی گاز هەیەھەیە. ئاو ٧٠,٩٧٠،٩% ی ڕووی زەوی دادەپۆشێت. <ref>[http://en.wikipedia.org/wiki/Water ویکیپیدیای ئینگلیزی]</ref>\n* پێدانی زیندوویەتی بە سەرجەم ئۆرگانەکانی لەش و شێدارکردنیان.\n== سوود و بەکارهێنانەکانیبەکارھێنانەکانی ==\n* خواردنەوەی ئاو جگە لەکاتی خواردن، یارمەتیدەرە لە [[کرداری ھەرس]] و دورکەوتنەوە لە [[قەبزی]] و زیادکردنی جوڵەی [[ڕیخۆڵە]]کان، بە پێچەوانەوە زۆر ئاو خواردنەوە لەکاتی نان خواردندا دەبێتە ھۆی رێگری لە کرداری ھەرس بەھۆی دابەزاندنی [[ترشێتی گەدە]] و ھەڵاوسانی.\nوەرگیراو لە «https://ckb.wikipedia.org/wiki/تایبەت:MobileDiff/120165»


فراكسیۆنی پارتی: گفتوگۆكانی پێكهێنانی حكومەتی نوێ دەستپێدەكاتەوە\nسەرۆكی فراكسیۆنی پارتی لە پەرلەمانی كوردستان رایگەیاند، تاوەكو ئێستا سیناریۆی یەكەمی حزبەكەی بۆ پێكهێنانی كابینەی نوێی حكومەتی هەرێمی كوردستان بریتییە لەوەی كە لەگەڵ یەكێتی و گۆڕان و پێكهاتەكان حكومەت پێكبهێنرێت، هەروەك راشیگەیاند، هیچ ڤیتۆیەكیان لەسەر كۆمەڵی ئیسلامی نییە.\nهێمن هەورامی، سەرۆكی فراكسیۆنی پارتی لە پەرلەمانی كوردستان لە پەرلەمانی كوردستان رایگەیاند، دەیانەوێت پەلە بكرێت لە پێكهێنانی كابینەی نوێی حكومەتی هەرێمی كوردستان و لەوە زیاتر دوانەكەوێت.\nئاماژەی بەوەشكرد، هەفتەی داهاتوو گەڕێكی دیكەی دانوستانەكانی نێوان لایەنەكان بۆ پێكهێنانی كابینەی نوێی حكومەتی هەرێمی كوردستان دەستپێدەكات و هیوادارن لایەنەكان بەربەست لەبەردەم پێكهێنانی كابینەكەدا دروستنەكەن.\nسەرۆكی فراكسیۆنی پارتی لە پەرلەمانی كوردستان ئەوەشی خستەڕوو، تاوەكو ئێستا سیناریۆی یەكەمی حزبەكەی بۆ پێكهێنانی كابینەی نوێی حكومەتی هەرێمی كوردستان بریتییە لەوەی كە لەگەڵ یەكێتی و گۆڕان و پێكهاتەكان حكومەت پێكبهێنرێت.\nلەبارەی بەشداریكردنی كۆمەڵی ئیسلامی وتی، "كۆمەڵی ئیسلامی هێزێكی كاریگەری هەرێمی كوردستانە و ڤیتۆمان لەسەر هیچ لایەنێك نییە بۆ بەشداریكردن لە حكومەتی هەرێمی كوردستان".\nهەر لەو كۆنگرە رۆژنامەوانیەدا سەرۆكی فراكسیۆنی پارتی دیموكراتی كوردستان لە پەرلەمان، پارتی داوای كرد دۆسیەی كەركووك و ناوچە دابڕێنراوەكان تێكەڵ بە گفتوگۆكانی پێكهێنانی حكومەت نەكرێت.\n1/2/2019 2:46:47 PM


جیھانی ڕۆژاوایی - ویکیپیدیا، ئینسایکڵۆپیدیای ئازاد\nئەو وڵاتانەی کە خۆیان بە کلتورێکی هاوبەشی ئەوروپی پێناسە دەکەن\nجیھانی ڕۆژاوایی یان جیھانی ڕۆژاوا (ھەندێ جار تەنیا پێ دەوترێ ڕۆژاوا) زاراوەیەکە کە گرێدراوی بەستێن دەتوانێ خاوەنی چەندین واتای جیاواز بێ. بەم پێیە، پێناسەی ئەو شتەی کە ڕۆژاوا پێک دێنێ ژی دەگۆڕێ. بەریناییی جیھانی ڕۆژاوایی لەگەڵ تێپەڕینی سەردەمان و لە پێوەند لەگەڵ ھەلومەرجە مێژوویییە جۆراوجۆرەکاندا، ھەندێ جار پەرەی سەندووە و گەورەتر بووە، ھەندێ جاریش ھاتۆتە یەک و بچووکتر بووە.\nئەو وڵاتانەی بەگشتی وەکوو جیھانی ڕۆژاوایی دەناسرێن\nقووڵترین ڕیشەکانی چەمکی جیھانی ڕۆژاوایی لە ژیاری یۆنانی-ڕۆمی لە ئەورووپادا چەقیون؛ لەگەڵ ئەوە دوو ئاخێزگەی تریشی ھەیە کە بریتین لە: سەرھەڵدانی مەسیحییەت و پاشان لێکترازانی گەورە لە سەدەی ١١ھەمدا کە مەسیحییەتی کردە دوو نیوەی ڕۆژاوایی (یا لاتینی) و ڕۆژھەڵاتی (یان یۆنانی) -یەوە. لە سەردەمی نوێدا، ڕێنێسانس و ڕۆشنگەری بەگرانی کاریگەرییان دانا لەسەر چاندی ڕۆژاوایی و ھەروەھا وڵاتگری لە سەدەکانی ١٨ھەم و ١٩ھەمدا شێوەیەکی نوێی پێ بەخشی. لە درێژەی شەڕی سارد (لە نیوە ھەتا کۆتاییی سەدەی بیستەم) و دوژمنایەتیی دوولایەنە لەگەڵ سۆڤیێتدا، بەکاربەریی سیاسیی زاراوەکە بەشێوەیەکی کاتی گۆڕا.\nلە بەستێنی چاندی و سیاسیی ھاوچەرخدا، جیھانی ڕۆژاوایی بەگشتی ئاماژە دەکا بە گەلانی یەکێتیی ئەورووپا، ویلایەتە یەکگرتووەکان، کەنەدا، ئوسترالیا، نیوزیلاند، ئەورووپای ناوەندی، ئەمریکای لاتینی، ئیسرائیل و ئەفریقای باشوور.\nوەرگیراو لە «https://ckb.wikipedia.org/w/index.php?title=جیھانی_ڕۆژاوایی&oldid=934345»\nدواجار لە ١٣:٢٣ی ٢١ی ئازاری ٢٠٢٢ دەستکاری کراوە\nئەم پەڕەیە دواجار لە ١٣:٢٣ی ٢١ی ئازاری ٢٠٢٢ نوێ کراوەتەوە.


ڕاوێژكارێكی كازمی: نزیكەی 400 هەزار كارمەند بەبێ كار مووچە وەردەگرن – تۆڕی میدیایی خەڵک\nڕاوێژكاری ئابووری سەرۆك وەزیرانی عیراق ئاشكراشی دەكات، كە 72%ی كۆمپانیا حكومییەكان بێ كارن و 400 هەزار كرێكار و كارمەند مووچە وەردەگرن و كار ناكەن.\nمەزهەر محەمەد ساڵح، ڕاوێژكاری ئابووری سەرۆك وەزیرانی عیراق بە ڕۆژنامەی (الصباح)ی فەرمی ڕاگەیاندووە، لە عیراق 173 كۆمپانیای حكومی هەن، كە 72%یان كار ناكەن و لەسەر زیان دەڕۆن، تەنها ڕێژەی 28%یان كار دەكەن، كە ئەوانیش لەبواری نەوت كاردەكەن.\nڕاشیگەیاندووە، نزیكەی 400 هەزار كرێكار و كارمەند لەو كۆمپانیایانەی لەكار كەوتوون مووچەی مانگانە بەبێ كاركردن و بەرهەمهێنان وەردەگرن.\nدەشڵێت: “كارنەكردنی ئەو كارمەندانە پەیوەندی بە كەمتەرخەمی خۆیانەوە نییە، بەڵكو بەهۆی هەڵەی سیاسەتی ئابووری وڵاتەوەیە، كە تەنیا پشت بە كەرتی نەوت دەبەستێت و كەرتەكانی دیكە پەراوێزخراون”.\nخەڵك سەرۆك وەزیرانی عیراق بۆ بەرەنگاربوونەوە لەگەڵ شانە نووستوەكانی داعش ئۆپراسیۆنێكی سەربازی نوێی ڕاگەیاند. (زیاتر…)\n28 مارس 2021 10.35 am\nخەڵك- كۆمسیۆنی باڵای سەربەخۆی هەڵبژاردنەكانی عێراق ئاشكرای دەكات، ئەو فەرمانبەر و دەرچووانەی بە گرێبەست بۆ سەر…


2013 أغسطس : Hekar.net\nبانگەشەی هەڵبژاردن /Sasan Awny\nالكاتب admin on 31 أغسطس, 2013 · شاركنا الرأي\nSasan Awny ماوەیەک لە پێش دەست پێکردنی هەڵمەتی پڕوپاگەندەی هەڵبژاردنەوە ، کۆمەڵێکی زۆر هەڤاڵ و هاوڕێ و کادیر و کەسی خۆشەویست بە بەردەوامی هاوڕێمن و بەشێکی زۆری ئەرکی قورسی پەیوەندیکردن و پلان و بانگەشەی هەڵبژاردن و سەردانیکردنەکانم لەگەڵ بەڕێوە دەبەن ، تیایدایە لە شاری ترن یاخود زۆر دوورن و بەردەوام بە پەیوەندی تەلیفۆنی و نامە پێشنیاریان هەیە یا لە جیاتی من کارەکان رادەپەڕێنن یاخود لە کارە هونەریەکاندا هاوکارمن ،یان لە فەیسبووک و تۆڕە کۆمەڵایەتیەکان لاپەڕەی پاڵپشتی کردنم بەڕێوە دەبەن و هەوڵ دەدەن چالاکیەکانمان بە خەڵک بناسێنن ، هەروەها بەشێکیان بوونەتە تیمی خۆبەخشی ریکلام کردن و بە رۆژ یاخود بەم نیوە شەوانە لە هەولێر و شارەکانی تر بەسەر شەقام و شوێنە بەرزەکان فلێکس و پۆستەر و کارتەکانم…\nدیكۆمێنتارییەك لەسەر 31ی ئاب\nرووداو- هەولێر 17 ساڵ بەسەر رووداوی 31 ی ئابدا تێپەڕ دەبێت، ئەو روداوەی كوردستانی بەسەر دوو بەرەدا دا بەشكردووە، یەكێتی و ئەوانەی لەوەوە نزیكن بە خیانەتی دەزانن، لەولاشەوە پارتی و ئەوانەی لەپارتیەوە نزیكن بەهەوڵێكی مێژوویی دەزانن بۆ كۆتایی هێنان بە باڵادەستی ئێران لەكوردستان و یەكلا بوونەوەی شەڕی ناوخۆ. 31 ی ئاب روداوێك یان شەڕێك نیە دابڕوا بێت لە مێژووی پێش خۆی، بەڵكو درێژكراوەی ئەو زنجیرە شەڕە ناوخۆیانەیە كە لەناوەڕاستی شەستەكانی سەدەی رابردووەوە دەست پێدەكات، بەرهەمی دەست تێوەردانی هەرێمایەتییە لە ساتەوەختەكانی شەڕی ناوخۆ، شەڕی ناوخۆی نێوان پارتی و یەكێتی لەدوای راپەڕینەوە چوە قۆناغێكی دیكەوە، بەتایبەتی لە ساڵی 1994 ەوە. 2ی مانگی5 ساڵی 1994 شەڕی یەكێتی و پارتی لە  قە ڵادزێ دەستی پێكرد، لەماوەیەكی…\nباراك ئۆباما: کردەی سەربازی دژ بە سووریا ئەنجامدەدەین\nRudaw 2013-08-31 09:37 pm رووداو- ئاری رەسوڵ باراك ئۆباما، سەرۆكی ویلایەتە یەكگروەكانی ئەمریكا رایگەیاند، ئەمریكا لە هەموو كاتێكدا ئەمادەیە هێرش بكاتە سەر سووریا. ئۆباما، لە میانی كۆنفرانسێكی رۆژنامەوانیدا كە كەمێك پێش ئێستا لە كۆشكی سپی بەڕێوەچوو رایگەیاند:” ئێمە ئامادەی هێرشین، بەڵام لەوانەیە ئەم هێرشە بەیانی بێت، هەفتەیەكی دیكە بیت یان مانگێكی دیكە”. ئۆباما ئاماژەی بەوەدا ئەمریكا پێویستە ئەو هێرشە ئەجامبدات و داواشی لە كۆنگرێس كرد دەنگ لەسەر بڕیارەكە بدەن، چونكە بەشداری نوێنەرانی هاووڵاتیان زۆر گرنگە”. جەختیكردەوە بڕیاری هێرشكردنە سەر سووریا كارێكی دروستە بۆ دیموكراسی، ئەوەشی گوت كە پێشبینی ناكات هەموو وڵاتان هاوڕابن لەگەڵ بڕیاری هێرشكردنەكە. سەرۆكی ویلایەتە یەكگرتووەكانی ئەمریكاگوتی:” دەزانم ئەمریكییەكان نایانەوێت ئەزموونی دیكەی وەك عێڕاق و ئەفغانستان ببین، بەڵام نابێت نەتەوەیەكگرتوەكانی ئەمریكا چاو لەسەر دیمەشق دابخات”….\nراپۆرتێكی ڤیدیۆیی ده‌رباره‌ی ئاڵۆزی نێوان لایه‌نگرانی گۆڕان و یه‌كێتی له كه‌لار\nNRT TV 2013-08-31 10:22 pm شه‌وی رابردوو له قه‌زای كه‌لار به‌شێك له لایه‌نگرانی بزووتنه‌وه‌ی گۆڕان، چه‌ند پۆسته‌ر و دروشمێكی یه‌كێتیان له باره‌گای مه‌كته‌بی رێكخراوه دیموكراتییه‌كان دڕاندو به‌و هۆیه‌شه‌وه ئاڵۆزی له‌نێوان لایه‌نگرانی هه‌ردوولادا هاته‌ئاراوه، چه‌ند كه‌سێكی ناو باره‌گاكه‌ش بریندار بوون، له‌به‌رامبه‌ریشدا رێكخراوه دیموكراتییه‌كانی یه‌كێتی سكاڵایان له‌سه‌ر ئه‌و كه‌سانه تۆمار كرد كه پۆسته‌ره‌كانیان دڕاند. ڤیدیۆ راپۆرت ڤیدیۆ راپۆرت بۆ خوێندنه‌وه‌ی ئه‌م هه‌واڵه له ماڵپه‌ڕی NRT TV کلیک لێره بکه


هه‌رێم و به‌غدا گه‌ڕاونه‌ته‌وه خاڵی سفر و نه‌گه‌یشتنە رێکكه‌وتن - پرس میدیا\nHome ئابووری سڵایدشۆو کوردستان گرنگ هەواڵ هه‌رێم و به‌غدا گه‌ڕاونه‌ته‌وه خاڵی سفر و نه‌گه‌یشتنە رێکكه‌وتن\nهه‌رێم و به‌غدا گه‌ڕاونه‌ته‌وه خاڵی سفر و نه‌گه‌یشتنە رێکكه‌وتن\nپرس میدیا 12/15/2020 01:43:00 pm ئابووری, سڵایدشۆو, کوردستان, گرنگ, هەواڵ,\nئەندامێکی کوردی لیژنەی دارایی پەرلەمانی عێراق رایگەیاند حکوومەتی هەرێم و حکوومەتی ناوەند گەڕاونەتەوە خاڵی سفر و نەگەیشتوونەتە هیچ ڕێککەوتنێک.\nد.جه‌مال كۆچه‌ر، سه‌رۆكى فراكسیۆنى یه‌كگرتوو و ئه‌ندامی لیژنه‌ی دارایی لە ئەنجوومەنی نوێنەران ڕایگەیاند، دانوستانی نێوان شاندی باڵای هه‌رێم و به‌رپرسانی عێراق گه‌یشتوه‌ته بنبه‌ست و راگیراوه، هه‌ریه‌كه‌یان داكۆكی له‌سه‌ر بۆچوون و داخوازییه جیاوازه‌كانی خۆیان ده‌كه‌ن.\nجەمال کۆچەر لەبارەی ناكۆكییەكانی نێوان هەولێر و بەغداد وتی، هەرێم ئامادەیە نرخی ڕۆژانەی نەوت ڕادەست بكات نەك خودی نەوتەكەو عێراقیش داكۆكی لەسەر خودی نەوتەكە دەكات نەك بەهاكەی.\nهەروەها ئاماژەی بەورکرد دانوستانه‌كان دوو جۆرن، یه‌كێكیان بۆ به‌شداریكردنی هه‌رێمی كوردستانه له‌یاسای كورتهێنانی دارایی، ئه‌ویش به‌غدا داوای ٢٥٠ هه‌زار به‌رمیل نه‌وت و نیوه‌ی داهاتی خاڵه گومرگیه‌كان ده‌كات، به‌ڵام هه‌رێم ره‌تیده‌كاته‌وه نه‌وته‌كه‌ی راده‌ستبكات، به‌ڵكو ئاماده‌یی بۆ پێدانی به‌های ئه‌و ٢٥٠ هه‌زار به‌رمیل نه‌وته ده‌ربڕیوه.\nدانوستانی دووه‌می نێوان شاندی هه‌رێم و به‌رپرسانی به‌غدا په‌یوه‌سته به پرۆژه‌یاسای بودجه‌ی ٢٠٢١، ئه‌ویش به‌هه‌مانشێوه به‌غدا ئاماده‌یی ناردنی به‌شه بودجه‌ی هه‌رێمی كوردستانی ده‌ربڕیوه، له‌به‌رامبه‌ریشدا داوای ٢٦٥ هه‌زار به‌رمیل نه‌وت ده‌كات و ده‌یه‌وێت نه‌وته‌كه وه‌ربگرێت و خۆی بیفرۆشێت، چونكه به‌غدا ١٥ دۆلار زیاتر له نرخی هه‌رێم نه‌وته‌كه ده‌فرۆشێت.\nبەپێی زانیارییەکانی ئەو ئەندامەی لیژنەی دارایی هه‌رێمی كوردستان ئاماده‌یی ده‌ربڕیوه داهاتی فرۆشتنی ٤٦٥ هه‌زار به‌رمیل نه‌وت راده‌ستی به‌غدا بكات، به‌ڵام به‌غدا سوره له‌سه‌ر وه‌رگرتنی نه‌وته‌كه و ناردنی لیژنه‌یه‌ك بۆئه‌وه‌ی لەسەدا ٥٠ی داهاتی خاڵه گومرگیه‌كان وه‌ربگرێت و چاودێری جموجۆڵه‌كانی گومرگ بكات، له‌به‌رئه‌وه هه‌ردولا گه‌ڕاونه‌ته‌وه خاڵی سفر و نه‌گه‌یشتون به‌رێكه‌وتن.\nBy پرس میدیا at 12/15/2020 01:43:00 pm


دەقی وتەكانی هاوڕێ ئەردەڵان فەرەجی لە ڕێوڕەسمی ڕێزلێنان لە گیان‌بەختكردووانی دەشتی وەلەژێر (٣ی خەرمانان)، لە بارەگای ناوەندیی كۆمەڵە\nمیوانە بەڕێزەكان، كادر و ئەندام و پێشمەرگەكانی كۆمەڵە و ئەندامانی سەركردایەتی، بەناوی كومیتەی ناوەندی و لەلایەن ئێوەوە، پرسە و سەرەخۆشیی گەرمی خۆمان ئاراستەی بنەماڵەی بەڕێزی هەر دوو گیان‌بەخت‌كردووی نوێمان هاوڕێیان: ئەرسەلان جەوزاك و پەرویز عەبدی دەكەین و بەڵێن دەدەین تا دوا هەناسەمان درێژەدەری ڕێگای پیرۆز و ئامانجە بەرزەكانیان بین و تا بەسەركەوتن‌گەیاندنی ئامانجەكانیان هەدا نەدەین.\nلێرە ژیان‌نامەی ئەو دوو هاوڕێیە خوێندرایەوە، بە بڕوای من خاڵێكی گرنگ كە دەكرێ سەرنجی بدەینێ ئەوەیە كە ئەم دوو تازە شەهیدبووەی ئێمە تەمەنیان لە ٢٥ ساڵ تێپەڕ ناكات. لە كاتێكدا كە بزوتنەوەی كورد لە كوردستانی ڕۆژهەڵات لانیكەم لە ۳۹ ساڵی ڕابردوودا سەركردایەتییەكەی لە دەرەوەی جوغرافیای سیاسیی كوردستان بووە. ئەمە تاقانە ئەزموونی بزووتنەوەیەكی نەتەوەییە لە هەموو مرۆڤایەتیدا بۆ ماوەی نزیكەی ٤۰ ساڵ میللەتێك، سەركردایەتیی بزووتنەوەكەی لە دەرەوەی سنوورەكانی خۆی بكات، بەڵام هێشتا هێژێمۆنی ئەو بزووتنەوەیە، سەرەڕای هەموو هەوڵ و پیلانەكانی ڕژیمی داگیركەر بۆ پەراوێزخستنی سەركردایەتی ئەو بزووتنەوەیە، هێشتا هێژمۆنیی زاڵە و جەوانانێكی وەك ئەرسەلان و پەرویز دەبن بە پێشمەرگەیی و فیداكاری بۆ بكەن و سەرئەنجام گیانی بۆ بەخت كەن. ئەمە ڕەوایی بزوتنەوەی كورد، بزوتنەوەی ڕزگاری‌خوازانە و حەق‌خوازانەی كورد لە كوردستانی ڕۆژهەڵات دەردەخات كە بۆماوەی ٤۰ ساڵ سەركردایەتییەكەی لە دەرەوەی سنوورەكانی خۆی بێت بەڵام هێشتا هێژمۆنی و گوتارەكەی لە نێو كۆمەڵگادا زاڵ بێت و جەوانانێك كە تەنیا ۲۵ ساڵیانە عەناسوری فەعال و چالاكی ئەو بزوتنەوەیە بن. كەواتە، ئێمە لە هەڵبژاردنی ڕێگەكەماندا دەقیق و دروست بووین، و سەرەنجامیش سەركەوتن بۆ ئێمەیە؛ میلەتێك كە ئەرسەلان و پەرویزی بێت هەرگیز شكست ناخوات. سەركەوتن بۆ ئێمەیە كە چالاكانی بزوتنەوەیەكی حەق‌خوازانە و بەرهەقی میللەتەكەی خۆمانین كە بە دەیان ساڵە لە لایەن داگیركەرانەوە داگیركراوە. ئێمە سەربەرز و ڕووسوورین كە چالاكی ئەو بزوتنەوەین، بەڵام لە ئێمە سەربەرزتر و ڕووسوورتر ئەرسەلان و پەرویزن كە بە گیان و بە خوێنی خۆیان ڕێبەرایەتیی ئەو بزوتنەوەیە دەكەن و خوێنی بۆ دەدەن؛ سەربەرزتر و ڕووسوورتر لە ئێمە، بنەماڵەی سەربەرزی ئەو شەهیدانەن، ئەو دایك و باوكانەن كە ڕۆڵەكانیان وا پەروەردە دەكەن كە گیانباز و گیان فیدای خەڵكەكە و میللەتەكەی خۆیان بن، ڕووسوورتر لە ئێمە ئەو تێكۆشەرانەن، ئەو خەباتكارانەن كە بەشێك لە جەستەی خۆیان پێشكەشی بزووتنەوەی میللەتەكەیان كردووە بۆ ڕزگاری و ئازادی و عەداڵەت. بێ‌گومان ئەو كاروانی گیانبازییەی ئەمڕۆ ئەرسەلان و پەرویز پێی پەیوەست بوون و ئێمە ئەمڕۆ بۆ ڕێزلێنان لە گیانبازییان لێرەین، بەوانەوە دەستی پێ‌نەكردووە و بەوانیشەوە كۆتایی نایەت. بەرلەوانیش شەهیدی وەكوو فوئاد موستەفاسوڵتانیی هەبووە كە لە مانگی خەرمانان، ساڵیادی ٤۰ ساڵەی گیان‌بەخت‌كردنی دەگرین و بەوانیشەوە كۆتایی نایەت و ئەو خەباتە و ئەو كاروانە بە هەزارانیتر بەردەوام دەبێت، بەڵام ئێمە سەر دەكەوین و لە سەركەوتنیش نزیكین.\nڕەنگە لەم یادەدا جێگای تەحلیل و لێكدانەوەیەكی سیاسی نەبێ، بەڵام هەر ئەوندە دەڵێم هەمووان دەزانن كە كۆماری ئیسلامی لە سەرە مەرگی فەوتان و لەناوچوون دایە. لە سەرە وەختی ئەوەدایە كە ئەو پەڕانتێزە ڕەشە كە لەساڵی ۱۳۵۷وە بەناوی كۆماری ئیسلامی دەستی پێ‌كرد، ببەسترێ و بۆ هەمیشە بخرێتە زبڵدانی مێژووەوە، هەر دوێنێ بوو ڕووحانی لە مەجلیس هاواری دەكرد و باسی لە خرۆشانی جەماوەری دەكرد كە داهاتوویان چەندە ڕەش و تاریكە و مەترسیی دەدا لەوەی كە خەڵك ڕادەپەڕن و دێن و هەموو دامودەزگای كۆماری ئیسلامی تێكەوە دەپێچنەوە و دەیخەنە ناو زبڵدانی مێژووەوە.\nئێمە لە بەردەم ساتەوەختێكی مێژوویی و تاریخی داین، زۆر جێی داخە كە ئەمڕۆكە كاك ئەرسەلان و كاك پەرویز لەگەڵمان نین، بەڵام ئەركی ئێمە ئەوە دەبێت لە بەر بەیانی ڕزگاری و ئازادی و سەركەوتندا یادیان بكەینەوە. ڕاستە ئەو كاروانە بە گیانبازیی ئەوان دەستی پێ‌نەكردووە و بەوانیشەوە كۆتایی نایەت، بەڵام ئەوان ئەستێرەیەكی گەشی ئاسمانی چەوساوانن كە هەتا شەو ڕەش و ڕەشتر بێت ئەوان هەر گەش و گەش‌ترن. لەم سەرەمەرگەی كۆماری كۆماری ئیسلامیدا ئەوان ئەستێرەن، ئەستێرەیەكی گەشاوەن. هەروەك گەورەكانمان وتوویانە: "ئازادی" گەوهەرێكی گران بەهایە و باج و نرخی دەستەبەر كردنی ئەو ئازادییەش بەهایەكی گرانە، گیانبازی و فیداكارییە. ئێمە دەبێ گیانی بۆ بەخت بكەین، بەهای بەدەستهێنانی گەوهەری ئازادی، فیداكاری و خۆنەویستی و گیانبازیییە.\nلە ئەزموونی وڵاتان و بزوتنەوەی ڕزگاری‌خوازەكاندا بووە خەڵكانێك كە دژی میللەتەكەی خۆیان، دەستیان لەگەڵ داگیركەری وڵات و میللەتەكەی خۆیان تێكەڵ كردووە و دەستیان بەخوێنی ڕۆڵەكانی خۆیان سوور دەبێ، نە مێژوو، نە ویژدانی میللەتەكەیان لێیان خۆش نەبوون. لە بزووتنەوەی كوردیشدا هەر وایە و نە لە بزووتنەوەكە و نە لە كۆمەڵەشدا هەرگیز ئەو خەڵكانەی كە دەستیان بە خوێنی ڕۆڵەی خۆیان سوورە خۆش نابێ و خەیانەتەكەیان فەرامۆش ناكات. هەروەك باسم كرد ئاسۆی ئێمە ڕوونە. هەرچەند دیارە كاك پەرویز لە هاوڕێیان و پێشمەرگەكانی نێوخۆی كوردستان و لە ڕێكخستنەكانی ناوخۆ بووە، كە هەروەك لە بەشێك لە ژیان‌نامەكەیدا هاتووە و من دەیناسم، ڕۆڵەیەكی جەسوور و بەجەرگ و لەخۆبردووی میللەتەكەمان بوو، بەڵام بەشێكی زۆرمان لێرە كاك ئەرسەلانمان دەناسی كە چەندە ڕەزا سووك، بەدەربەست، ئامادە بە خزمەت، خۆنەویست، لێهاتوو و ماندوونەناس بوو. میللەتێك كە ئەرسەلان و پەرویزی هەبێت هەرگیز سڵ ناكاتەوە لە خەبات، هەرگیز نابەزێ و هەرگیز ناتەزێ و سەركەوتن بێ‌گومان بۆمیللەتێكە كە ڕۆڵەی وەكوو ئەرسەلان و پەرویزی هەیە.\nجارێكی‌تر لەلایەن ئێوە و لەلایەن سەركردایەتیی كۆمەڵەوە، سەرەخۆشی لە بنەماڵە و كەسوكاریان دەكەم، بەڵێنیان پێ دەدەین خوێنی ڕۆڵە خۆشەویستەكانیان بە فیڕۆ ناچێت، ڕێگا و ڕێبازیان بەر نادەین و بەڵێن دەدەین تا دواهەناسەمان بۆ وەدیهێنانی ئامانجەكانیان تێ‌بكۆشین. ئەی شەهیدان، ئێوە لەو ئەستێرە گەشانەی ئاسمانی چەوساوانن كە هەتا شەو ڕەش و ڕەشتر بێت، ئێوە هەر گەش و گەشترن.\nئه‌م بابه‌ته 3567 جار خوێنراوه‌ته‌وه


ئەم گیراوەیە بخەرە ژێر زمانت پێش نوستن هەرگیز هەست بەماندووبوون ناکەیت\nبێتاقەتی یەکێکە لەو کێشانەی کە لەنێوان گەنجاندا باوە ئەمەش بۆ چەند شتێک دەگەڕێتەوە لەوانەش کەمخەوی ، ماندوبون ، بەکارهێنانی کۆمپیتەر، مۆبایل ، شێوازی خۆراک. ئەگەر دەتەوێت هەست بە مادوبون نەکەی ئەم گیراوەیە بەکار بهێنە.\nخوێی بەردین: خوێیەکی ڕەنگ پەمەییە پێی دەوترێت خوێی پاکستانی ئەم خووێیە دەجەنگێت دژی قەلەقی و بێتاقەتی هەروەها ڕیژەی میلاتۆنین زیاد دەکات کە ئەم هۆڕۆمۆنە بەرپرسە لە شێوازی نوستن و حەسانەوە بەجەستە دەبەخشێت.\nبەکارهێنان: پەرداخێک بهێنە پێنج کەوچکی چا هەنگوینی پاڵافتەکراوی تێبکە پاشان کەوچکێکی چا لەم خوێیە تێبکە و بەجوانی تێکی بدە.شەوانە بەرلەنوستن کەوچکێکی چا لەم گیراوەیە بخەرە ژێر زمانتەوە .ئەمەش وات لێدەکات کاتی نوستن هەست بە حەسانەوە بکەیت.\nسەرچاوە: Great Life and more\nئه‌م بابه‌ته 1942 جار خوێنراوه‌ته‌وه


بێلفارۆپلاستی | دکتۆر شاپوری ژوورپسپۆری نەشتەرگەریی پلاستیک و جوانکاری\nنەشتەرگەریی دەموچاو >\nبەپێی باوەڕی هەنێک خەڵک چاو یەکێک له کاریگەرترین ئەندامەکانی دەموچاوه. ئەم باوەڕه سەلمێندراوه، بۆیه بێلفارۆپلاستی دەتوانێت بە ئەندازەی هەر نەشتەرگەرییەکی تری پلاستیکی جوانکاریی دەموچاو له روخساری تاکەکاندا کاریگەری ببێت.\nبێلفارۆپلاستی شێوازێکی نەشتەرگەری هێمن و کاریگەره که بۆ زیندوکردنەوه و نوێکردنەوەی لاوی و کەمکردنەوەی روخساری پیر و بەساڵاچووی تاکەکان بەکاردێت. ئەم نەشتەرگەرییه پێستی زیاده و چەوری دەوروبەر پێڵوەکان لەناودەبات. بێلفارۆپلاستی یەکێک له باوترین شێوازەکانی لاوکردنەوەی دەموچاوه. ڕەنگه واخەیاڵبکرێت که نەشتەرگەریی پلاستیک تەنیا بۆ خاتوونەکان کەڵکیلێوەردەگیرێت، بەڵام پیاوان له بۆشایی پێشبڕکێیی کومپانیاکاندا داخوازی زۆری ئەنجامدانی نەشتەرگەریی لاوکردنەوەیان هەیه چونکا روخساری لاوتر دەرخەری وزەی ناوەکی زۆرتره.\nکاتێک که تاکەکان بەدوای ئەنجامدانی نەشتەرگەریی پلاستیکدان تەنیا سەرنجدەدەنە سەر یەک ڕوو له ئەندامەکانی دەموچاویان و کەمتر سەرنجدەدەنه گشت روخساریان. ئەنجامدانی بێلفارۆپلاستی بە تەنیایی وڵامدەری چاککردنەوەی پێستی دەوروبەری چاو نییه. زۆربوونی تەمەن و داکەوتویی برۆکان دەبێته هۆی دروستبوونی روخسارێکی ماندوو و تووڕە. پتر ئەم نەشتەرگەرییه هاووکات لەگەڵ نەشتەرگەریی کێشانی برۆ ئەنجامدەدرێت. ئەگەر دەتانەوێت سەبارەت به نەشتەرگەریی کێشانی برۆ زانیاری زیاتر وەرگرن سەردانی بەشی کێشانی برۆ بکەن.\nبەهۆی پێستی کیسەیی پێڵوەکان، ئەو شتەی دەبێته هۆی نیگەرانی، گۆڕانکاری شانەیی یا ئاستی (هێڵە وردەکان) له دەوروبەری پێستی چاوە. گەرچی به یارمەتی بێلفارۆپلاستی دەتوانین هەنێک لەم چرچولۆچانه کەمبکەینەوە، بەڵام ناتوانین هەموو هێڵەکان یا چرچولۆچەکانی زۆربوونی تەمەن یا تیشکی ڕاستەوخۆی هەتاو یا چرچولۆچی جەنەتیکی دەرمانبکەین. بێلفارۆپلاستی دەبێته هۆی دەرمانکردن و لابردنی پێستی زیاده و چەوری، هەنێک شێواز وێنەی پیلی کیمیایی و نەشتەرگەری لەیزەری دەبێته هۆی دەرمانکردنی شێواوی و چرچولۆچی شانەیی.\nپزیشکی نەشتەرگەری بەئەزموون و جێمتمانه کە تەنیا نەشتەرگەریی جوانکاریی دەموچاو ئەنجامدەدات دەزانێت که ئەرکی پزیشک تەنیا چاککردنەوەی ئەو بەشانه له دەموچاو نیه که نەخۆش دەڵێت بەڵکو دەبێ به ئامانجی پشت ئەم نەشتەرگەرییە وڵامبداتەوه. ئاشکرایه که بێلفارۆپلاستی ناتوانێت له جیابوونەوەی دوو هاوسەر بەرگری بکات. هەنێک له نەخۆشەکان که ئامادەیی ئەنجامدانی نەشتەرگەریی پلاستیکی دەموچاویان نییه پێیان باشتره که له شێوازی خۆپارێزانەتر وێنەی بۆتۆکس بۆ سافکردنی هێڵ و لۆچی دەموچاو یا کۆلاجێن بۆ پڕکردنەوەی چاڵی دەموچاو کەڵکوەرگرن. ئەو کەسانەی کە سەبارەت به نەشتەرگەرییەکانی زیندوکردنەوە و نوێکردنەوەی لاوی ئاگادارییان هەیه دەزانن که چ کاتێک ئەنجامدانی ئەم نەشتەرگەرییه بۆیان گونجاوه.\nباس و وتووێژ سەبارەت به نەشتەرگەرییەکانی نوێکردنەوەی لاوی به دیتنی وێنەی پێش و پاش نەشتەرگەری دەستپێدەکات. بەم شێوه نەخۆش ئاگاداردەبێت که پاش نەشتەرگەری چ گۆڕانکارییەک ڕوودەدات. هەروا که له وێنەکاندا دەبینن، زۆربەی نەخۆشەکان دەیانەوێت که نەشتەرگەریی کێشانی پێڵویان هاوکات بێت لەگەڵ نەشتەرگەریی جوانکاری. دەتوانین نەشتەرگەرییەکانی کێشانی دەموچاو، گەورەکردنی چناکه، چاندنی ڕوومەت، رینۆپلاستی (نەشتەرگەریی لووت)، ئۆتۆپلاستی (نەشتەرگەریی گوێ) و نەشتەرگەریی لێو هاوکات لەگەڵ بێلفارۆپلاستی ئەنجامبدەین.\nوێنەی لای چەپ جێگەی بڕینی پێڵوی سەروو و خواروو نیشاندەدات. له بێلفارۆپلاستیی نەریتی پێڵوی خواروودا، پتر سەرەڕای لابردنی پێستی زیاده و چەوری لەسەر پێستی پێڵوی خواروو، لەسەر ئەم بەشە له پێڵوش هێڵێک دەبڕدرێت.\nلە 10 ساڵی ڕابردوودا بە کەڵکوەرگرتن له تەکنیکی پێشکەوتوو، نەشتەرگەری سەرکەوتوو لەسەر پێڵوی خواروو کراوه، ناوی ئەم تەکنیکە بێلفارۆپلاستی trans conjuctivalه. Conjunctive ناوی تۆی پەمەیی ژێر پێڵوی خوارووه. بە کەڵکوەرگرتن لەم شێوازه هێڵی بڕین له بەشی ناوەوەی پێڵو ئەنجامدەدرێت و ئیتر هیچ هێڵێکی بڕین لەسەر پێڵو و بەشی دەرەوەی پێڵو نابیندرێت. ئەگەر حەز بەم جۆرە نەشتەرگەرییه دەکەن ڕایبگەیێننه پزیشکی نەشتەرگەرییەکەتان.\nچاوپێداگێڕانەوەی نەشتەرگەریی پێڵو\nهاوکات لەگەڵ ئەوەیدا که خەریکی لێکۆڵینەوە لەسەر باشترکردن و پەرەدانی بێلفارۆپلاستین، دەمانەوێت هەنێکیش لەسەر چاوپێداگێڕانەوەی نەشتەرگەریی کێشانی پێڵو باسبکەین. پتر نەخۆشەکان بۆ پێداچوونەوە و چاوپێداگێڕانەوەی نەشتەرگەریی پلاستیکییەکەیان سەردانی پزیشک دەکەن. دەستوورەکان و پێشنیارەکانی خوارەوە بۆ سەرجەم ئەو نەخۆشانەی که بێلفارۆپلاستییان ئەنجامداوه ڕاسپێردراوه. سەرەڕای ئەمەش ئەو نەخۆشانەی نەشتەرگەری پێڵویان بۆ کراوه بەرەنگاری تایبەتی خۆیان هەیه.\nله چاوپێداگێڕانەوەی بێلفارۆپلاستی، پزیشکی نەشتەرگەری لەسەر ئەو ناوچه ئیش دەکات که پێشتر گۆڕانکاری تێدا ڕوویداوه. چاککردنەوه و ڕاستکردنەوەی نەشتەرگەریی پێشو لەلایەن پزیشکی نەشتەرگەریی پلاستیکی ترەوه دەتوانێت هەنێک ئاڵۆزتر بێت و لەئەنجامدا کاتی زیاتری دەوێت. هەروەها ئەو هەڵماسینەی که له نەشتەرگەریی چاوپێداگێڕانەوەدا دروستدەبێت زۆرتره و باشبوونەوەشی کاتی زیاتر دەخایێنێت.\nلە دانیشتنی ڕاوێژکاری یەکەم ئێمه بینای ئێسکی و شانەی نەرمی چاوەکانتان له باری شێوە و کردارەوە دەپشکنین. پشکنینی پێڵوی سەرەوه و خوارەوە و چاوەکان، هەنێک بنەما بۆ ئەو شتەی که دەتوانین له نەشتەرگەریی بێلفارۆپلاستی چاوەڕوانبکەین دەردەخات. جۆری پێست، رەگەز، تەمەن، لەگەڵ ڕادەی شێواوی و جۆری کردار له هۆکارە گرنگ و کاریگەرەکانن له بەرئەنجامی کۆتایی نەشتەرگەریدا. وێنەی نەشتەرگەرییە پلاستیکییەکانی تر، پشکنینی لەشساغی گشتی و هەبوونی چاوەڕوانی ژیرانه پێویسته. ئاگاداری ئێوه له شێواز و ڕەوتەکان لە بەرئەنجامی سەرکەوتووی کۆتاییدا پێویسته. له دانیشتنی ڕاوێژکاریدا ئێمه ڕێنوێنه پێویستەکانتان پێدەدەین.\nپێش نەشتەرگەریی کێشانی پێڵو\nله چاوپێکەوتنی پێش نەشتەرگەریدا، نەخۆشوانەکەمان ڕێنوێنییه پێویستەکانتان پێدەدات تا کارە پێویستەکانی پێش و پاش نەشتەرگەری ئەنجامبدەن. له ڕۆژێک پێش نەشتەرگەری تەلەفۆنمان بۆبکەن تاکوو کاتی نەشتەرگەری پەسەندبکەین. لە ڕۆژی نەشتەرگەریدا لەگەڵ نەخۆشوان (ئەو کەسەی بێهۆشتان دەکات) قسەدەکەن و پێش ڕۆشتن بۆ ژووری نەشتەرگەری دکتۆرەکەتان سەردانتان دەکات.\nنەشتەرگەریی پێڵو بەپێێ پێکهاتەی ژێرپێست و ڕادەی شانەی زیاده نزیک 1 کاتژمێر دەخایەنێت. ئەگەر جگه له نەشتەرگەریی پێڵو نەشتەرگەری تریشتان ببێت ئەم کاته زۆرتر دەبێت. هاتنەوە سەرخۆ نزیکەی یەک کاتژمێر دەخایەنێت و زۆربەی نەخۆشەکان پاش 5-4 کاتژمێر پاش وەرگرتن دەڕونە دەرەوه.\nکارەکانی پێش نەشتەرگەریی کێشانی پێڵو\nتکایه یەک حەوته پێش نەشتەرگەری و 3 حەوته پاش نەشتەرگەری جگەره و ماکی سڕکەر بەکارمەهێنن. ئەگەر بەکارهێنانی ئەم دوو دانه نەوەستێنن چاکبوونەوەی برینەکان دوا دەکەوێت و سووربوونی پێست و هەنێک شێواوی تر بەجێدەمێنێت.\nتکایه هەموو پێشینەی پزیشکی و دەرمانی خۆتان بە ئێمه ڕابگەیێنن. له ڕۆژی سەردانی پێش نەشتەرگەریدا نەخۆشوان ئەو دەوایانەی که دەبێ له ڕۆژی نەشتەرگەریدا لەگەڵ یەک قوم ئاو بیخۆن ڕادەگەیێنێ پێتان.\nلە سەردانی پێش نەشتەرگەریدا ڕەچەتەیەکتان پێدەدرێت که دژەبەکتریای خۆراکی و مەڵهەمی دژەبەکتریای چاو (ئەگەر نەشتەرگەریی پێڵوتان ببێت) و دەوای هێوەرکەرەوەی ئێشی تێدایه. تکایه دەواکانی ئەم ڕەچەته پێش ڕۆشتون بۆ ژووری نەشتەرگەری دابینبکەن تاکوو پاش تەواوبوونی نەشتەرگەری و گەڕانەوە بۆ ماڵی خۆتان دەواکانتان ئامادەبێت.\nدەبێ له یەک حەوته پێش نەشتەرگەرییەوه و تا دوو حەوته پاش نەشتەرگەری ڤیتامینی C (ئەسید ئاسکۆربیک) بەکاربهێنن.\nپاش نەشتەرگەریی کێشانی پێڵو\nپاش بەهۆشهاتنەوە، پەدێکی خوساو له ئاوێتەی iced saline لەسەر چاوتان دەبینن. ئەم پەدانه دەبنه هۆی چکۆلەمانەوەی ماسینەکان و کوتراوی پاش نەشتەرگەری. بەهۆی مەڵهەمی چاوەوه که پاش نەشتەرگەری دەساورێته چاوتان بیناییتان تاریک دەبێت. هەروەها رەنگه فرمێسک له چاوتان بێته خوارەوه که بەهۆی هەڵماسینەوەیه، ئەم هەڵماسینه لە حەوتەی یەکەمی پاش نەشتەرگەریدا دەنیشێت.\nپاش بێلفارۆپلاستی، نەخۆشوانەکەمان یارمەتیتان دەدات که بابەتەکانی خوارەوە ئەنجامبدەن:\nخواردنەوە، ڕێگەڕۆشتنی هێواش و لەسەرخۆ، چوونه تۆیلەت، چارەسەرکردنی نارەحەتی و چاودێری لەسەر پەدەکانی چاوتان. نەخۆشوانەکەمان فێرتاندەکات که چۆن پەدەکان بگۆڕن. دەبێ هەر 24 کاتژمێر یەک جار ئەم پەدانه بگۆڕن.\nبۆ هەڵگرتنی ئەمانه دەبێ 3 ڕۆژ پاشان سەردانمان بکەن. ئەم پەدانه هەنێک نارەحەتی دروستدەکات بۆیە یەک کاتژمێر پێش هاتن دەوای هێوەرکەرەوە بخۆن.\nکارەکانی پاش نەشتەرگەریی کێشانی برۆ – چاودێری له برینەکان\nتا 24 کاتژمێر پاش نەشتەرگەری، ئەو پەدانەی که له ئاوی سەهۆڵدا خوساون لەسەر چاوتان دابنێن. هەر 20 تا 30 خولەک پەدەکان بگۆڕن. دەبێ هەمیشە پەدەکان خوساو ڕابگرن، کێشی ئاو لەگەڵ پلەی گەرمان یارمەتی چکۆلەمانەوەی کوتراوییەکان دەدات. کیسەیەکی چکۆله کە نۆک یا گەنمەشامی سەهۆڵبەستووی تێدایه لەسەر پەدەکانی چاوتان دابنێن. ئاگاداربن که کیسەکه ڕاستەوخۆ لەسەر پێستتان نەبێت. دەستەسڕ یا خاولیەک لە نێوان کیسەکه و پێستتان دابنێن.\nکاتی خەوتن بە لۆکەیەک مەڵهەمی زیادەی سەر تەقەڵەکان خاوێنبکەنەوه. پاشان مەڵهەمی چاو بساونه سەر تەقەڵەکانی پێڵو و بەشی ناوەوەی پێڵو. تا کاتێک که تەقەڵەکان هەن ئەم کار 2 جار له ڕۆژدا ئەنجامبدەن (بەیانی و پاشنیوەڕو). بەڵام بەس کاتی خەوتن مەڵهەمەکه بساونه نێو پێڵوی خوارەوە. ساوینی ئەم مەڵهەمه لە نێو پێڵوی خواروو دەبێته هۆی تاریکبوونی بیناییتان بۆیه باشترین کات بۆ ئەم کارە پێش پشوودانی پاشنیوەڕۆیه. تەقەڵەکان که لەلایەن مەڵهەمەوه چەور و خز بوون له کاتی هەڵگرتندا ئازاری کەمتریان هەیه.\nزۆربەی نەخۆشەکان زیاتر له ئێش و ئازار، له نارەحەتی گلەیی دەکەن. له کاتی پێویست یا دەستووردانی پزیشک له دەوای هێوەرکەرەوه کەڵکوەرگرن. کاتێک که دەوای هێوەرکەرەوه دەخۆن شۆفێڕی مەکەن، ئەلکهۆلیش بەکارمەهێنن.\nکاریگەریی ناگونجاوی دەواکان بریتین له دڵشێواوی و ڕشانەوه. خواردنی هێوەرکەرەوەکان لەگەڵ خواردنی ژەمەکان، دڵشێوازی زۆر کەمدەکاتەوه. کاتێک ڕۆشتنەوە بۆ ماڵەوە بەکارهێنانی دژەبەکتریا (ketlen/cephalexin) دەستپێبکەن.\nلە ڕۆژی پاش نەشتەرگەرییەوه هەر شەش کاتژمێر حەبەکان بخۆن تاکوو تەواودەبێت. هەبوونی لەرزوتا تا 24 کاتژمێر پاش نەشتەرگەری ئاسایییه.\nکاتێک گەیشتنە ماڵەوه دەوای دژەهەڵماسین بەکاربهێنن (لەگەڵ خواردنی ژەمەکان بیخۆن). ڤیتامین C یارمەتی باشبوونەوە دەدات بۆیه تا 2 حەوته پاش نەشتەرگەری بیخۆن.\nله شلەمەنییەوه دەستپێبکەن و تا ڕادەیەک که دەتوانن خواردنی نەرم بخۆن.\nڕۆژی پاش نەشتەرگەری بە تەواوی پشووبدەن. تا حەوتەیەک پاش نەشتەرگەری لە کاتی خەوتن 2 یا 3 سەرین بخەنە ژێر سەرتان تاکوو سەرتان بێته سەرەوه. بەتەواوی له چەمانەوە و بەرزکردنەوەی شتومەکی قورس و ئەنجامدانی چالاکی قورس خۆبپارێزن. له بەرزکردنەوە و باوشکردن بە مناڵەکەتاندا خۆبپارێزن. تا حەوتەیەک پاش نەشتەرگەری شۆفێڕی مەکەن. حەوتەیەک پشوودان و ئیشنەکردن پێشنیاردەکرێت.\nپاش 24 کاتژمێر برینەکان وشک ڕابگرن جگه له کاتی ساوینی مەڵهەم. پێش سەردانتان بۆ هەڵگرتنی تەقەڵەکان حەمامبکەن و مووەکانتان بشۆن. پاش هەڵگرتنی تەقەڵەکان لەسەر جێگەی تەقەڵەکان شریتی ستریل یا خاوێنکەر دادەنرێت که دەبێ وشک ڕابگیرێن و لە جێگەی خۆیان نەجوڵێن. جێگەی کوتراوی له یەک حەوته پاش نەشتەرگەریدا دەتوانن به ماکی جوانکاری دابشارن. بۆ بەرگری له دروستبوونی لکه لەسەر جێگه بڕدراوەکەی سەر پێڵو، تا 3 مانگ له تیشکی ڕاستەوخۆی هەتاو خۆبپارێزن.\nتکایە لەیادی مەکەن\nفرمێسک و هەڵماسین و شینبوونەوه له نیشانە ئاساییەکانی پاش نەشتەرگەری بێلفارۆپلاستین که پاش چەند ڕۆژ باشدەبنەوه.\nئێمه حەوتەیەک پشوودانتان پێڕادەسپێرین و پتر پاش ئەم ماوه دەتوانن بڕونەوە سەر ئیشەکەتان.


هێرشەکانی روسیا بۆسەر ئیدلیب هۆشداریی کارەساتێكی مرۆیی به‌دوادادێت\nکڵاوسپیەکان و رێکخراوە فریاگوزاری و تەندروستیەکانی دیکە هۆشدارییان داوە لەوەی هێرشی زیاتر دەکرێت کارەساتێکی مرۆیی سازبکات.\nدوکەڵی هێرشێکی ئاسمانی روسیا لە ئاسمانی باشوری ئیدلیبدا راوه‌ستاوه، کە دوورنییە لەو خێمانەی شوێنی ئاوارە سورییەکانە. [خاوەنی وێنە: ناوەندی راگه‌یاندنی ئیدلیب]\nهێرشە ئاسمانیەکانی روسیا سێشەممە (18 ئاب) لە چەند بەشێکی باشور و باکوری خۆرئاوای ئیدلیبیان دا و وایانکرد ئەو رێکخراوە تەندروستی و فریاگوزارییانەی لە ناوچەکە کاردەکەن هۆشداری بدەن لە کارەساتێکی مرۆیی چاوەڕوانکراو.\nناوچە بەئامانجکراوەکان دانیشتوانیان زۆرە، چونکە سەدان هەزار خەڵکی ئاوارە لە ناوچەکانی دیکەی ئەو وڵاتە بە شەڕ وێرانبووەوە لەوێ پەنایانگرتووە.\nچالاکوانێكی ئیدلیب، هەیسەم ئیدلیبی، بە دیارونای وت کڵاوسپیەکان و رێکخراوە فریاگوزارییەکانی دیکە کە لە ئیدلیب کاردەکەن هۆشدارییان داوە لەوەی بێگومان کارەساتێکی مرۆیی لە ئیدلیب و دەوروبەری دروستدەبێت گەر هێرشە ئاسمانیەکان بەردەوامبن.\nوتی جیا لە گیانلەدەستدانی چەندین مەدەنی، بۆمبارانەکە دەکرێت ببێتە هۆی شەپۆلێکی نوێی ئاوارەبوون بۆ ئەو ناوچانە، بە ئاکامی کارەساتبارەوە.\nدوای چەند هێرشێکی ئاسمانیی روسیا، دوکەڵ لە باشوری ئیدلیب بەرزدەبێتەوە. [خاوەنی وێنە: ئیدلیب پڵەس]\nوتی هێندە ناوچە نەماوە بۆی بڕۆن کە بە "ئه‌مین" دابنرێت و ئاماژەیکرد بەوەی هێرشە ئاسمانیەکان لەکاتێکدان پەتایەکی جددی ڤایرۆسی نوێی کۆرۆنا (کۆڤید-19) لە کەمپەکانی باکوری سوریا بڵاوبۆتەوە.\nئیدلیبی وتی فڕۆکە جەنگیەکانی روسیا زیاد لە 10 هێرشی ئاسمانییان ئەنجامدا بۆسەر شارۆچکەکانی شەیخ بەحر و حەربوش لە ناوچە گوندنشینەکانی باشوری ئیدلیب و ناوچە دارستانەکانی دەوروبەری، جیا لە شارۆچکەی کوکنایا و دەوروبەری.\nوتی هەموو ئەم ناوچانە ناسراون بەوەی جەنجاڵن بە ئاوارەکان و وتیشی هێزەکانی رژێمیش تۆپبارانیان دەستپێکردۆتەوە.\nهه‌روه‌ها وتی تۆپبارانی رژێمی سوریا شارۆچکەکانی بارە و کەفر عەویدیان لە باشوری ئیدلیب کردە ئامانج و هەواڵ لە چەند قوربانیەکی مەدەنی دراوە.\nشەڕی تووند لەنێوان هێزەکانی رژێمی سوریا و گروپە چەکدارەکانی ئۆپۆزسیۆنیشدا دروستبوو، لەنێویاندا هاوپەیمانی تووندڕەوی تەحریر شام، لە ناوچەی مەعەرەت نوعمان و گوندی دادیخ، لە باشوری سەراقیب.\nرێكخراوی روانگەی سوری بۆ چاودێری مافەکانی مرۆڤ رایگەیاند كه گروپە چەکدارەکانی ناوچەکە سێشەممە سێ درۆنی چاودێریی روسیایان خستۆتە خوارەوە.\nئەفسەرێکی روسیا لە دێرەزوور کوژرا\nئاژانسی فرانس پرێس رایگەیاند كه هاوکات، سێشەممە لە خۆرهەڵاتی سوریا، لیوایەکی روسی کوژرا و دوو سەرباز برینداربوون کاتێك بۆمبێکی دەستکرد نزیك بە کاروانێکی روسی تەقییەوە.\nوەزارەتی بەرگری روسیا رایگەیاند كه بۆمبەکە لەکاتێکدا تەقییەوە کاروانەکە لە کارێکی مرۆیی نزیك بە شاری دێرەزوور دەگەڕایەوە.\nبەیاننامەکە، کە لە دەزگا هەواڵییەکانی ئینتەرفاکس، ریا نۆڤۆستی و تاسس بڵاوکرایەوە، رایگەیاند كه سێ سەرباز لە تەقینەوەکەدا برینداربوون و "راوێژکارێکی باڵای سەربازی بە پلەی لیوا" لەکاتی گواستنەوەیدا گیانی لەدەستدا.\nهیچ وردەکارییەکی دیکە نەدرا.\nهەزاران سەربازی روسیا له سه‌رانسه‌ری سوریا جێگیرکراوان بۆ پشتیوانیکردن لە رژێم.


گۆشتی بەراز حەرامە خواردنی و حەرامە پێدانی بە خەڵکی دیکەش.\nبۆم دروستە لە چێشتخانەیەک کار بکەم، گۆشتی بەرازی تێدا چاک بکەم؟\nئایا خواردنی گۆشتی مرۆڤ دروستە؟\nحوکمی کوشتنی ڕێوی.\nخواردنی ڕووه‌کیی ده‌ستی بێباوەڕان دروسته، ئه‌گه‌ر دڵنیایی له پاکیی هه‌بێت.\nخشته‌ی به‌شه‌کان » خواردن و خواردنه‌وه » سه‌ربڕاو و گۆشته‌کان(٢٤)\nالسلام عليكم ورحمة الله وبركات بسم الله الرحمن الرحيم بێزەحمەت خوشكێك ئيش دەكات له باخچەي ساواياني منداڵان له نەرويج لەوێش گۆشتی بەراز هەيه ،وەكو مامۆستايەك ئەم خوشكه خواردنی بەراز دەدات به منداڵەكان وەكو خواردنەكانی تر.. ئەم خوشكه دەڵێت من ئيشەكه جێ دەهێڵم ئەگەر فتوايەكم بۆ هات به قورئان و سوننەت حەرام كرابێت ئيش بكرێت لەم شوێنه. وەئەگەر بزانم حەرامه ئەوا ئيشەكه جێدەهێڵم. زۆر سوپاستان دەكەم وەڵامم بدەنەوه بەزووترين كات. وجزاكم الله خيرا والسلام عليكم ورحمة الله وبركاته.\nئەوەی لە دەقی قورئان و فەرموودەدا هاتووە گشتییە و باسی خواردن و کارتیاکردن و پارەپەیداکردن دەکات بە گۆشتی بەرازەوە، زانایان مانای ئەوەیان بەوجۆرە لێکداوەتەوە کە هەرشتێک ئەگەر حەرام بوو کڕین و فرۆشتن و کار پێوەکردنیشی حەرام دەبێت، ئەوەی پەیوەندی هەیە بە مرۆڤەوە، چونکە حەرامیی ئەو شتانە لە ئەستۆی مرۆڤەکانە.. لەبەرئەوەیە پێشکەشکردن ا ئامادەکردنی گۆشتی بەراز بۆ خەڵکانی تریش دیسان حەرامە چونکە هاوکارییە لە تاوان و سەرپێچی خودا. خوای گەورە فەرموویەتیحرمت عليكم الميتة والدم ولحم الخنزير ئەوەش ڕووبەرووی ئێمەی موسوڵمانە، بەڵام بەهۆی ئەوەی بەهاتنی ئیسلام شەریعەتەکانی خاوەن کتێبەکانی پێش ئێمە هەڵوەشاوەتەوە، بۆمان نییە هاوکارییان بین لە هەرشتێک پێچەوانەی پەیامەکانی قورئان و سوننەتمان بێت..\nئەوەی تەنها دروستە لە گۆشتی بەراز؛ ئەوەیە ئەگەر بۆ تاقیکردنەوە و فێرکردنی فێرخوازە پزیشکەکان دەستی خۆیانی لێ بدەن لە پێناوی فێربوون و گەیشتن بە زانستی تازە کە خزمەت بە بەرژەوەندی ئادەمیزاد بکات. هەروەها دروستە لە باخچەیەکی گیانداراندا گۆشتی بەراز بدرێتە گیانەوەرە گۆشتخۆرەکان، ئەوانەی گۆشتی خۆیان لای ئێمە ناخورێت، وەکو شێر و پڵینگ و گورک و سەگ و ...تاد. ئەمەش فەتوایەک لەو بارەوە حوکمی پێشکەشکردنی گۆشتی بەراز بۆ خەڵكی.\nلەمەوە ئێوەش ئەی خوشکی بەڕێز بۆتان دروست نییە لەو کارە بەردەوام بن مەگەر لە حاڵەتی ئەوەی ڕێگات بدەن ئەگەر ژەمەکە گۆشتی بەرازی تێدابوو، خواردن پێدانی منداڵەکان نەکەیت یاخود بەلایەنی کەمەوە هیچ پەیوەندیت بە گۆشتی بەرازەکەوە نەبێت. بۆ نمونە ڕەنگە منداڵ هەبێت لەوێ موسوڵـمانە، خواردنی حەڵاڵی بۆ ئامادە کراوە، بتوانیت لەگەڵ ئەو منداڵانە کار بکەیت لەو حاڵەتانە.\nid => 3849\ncategoryid => 476\nheadTitle => 'گۆشتی بەراز حەرامە خواردنی و حەرامە پێدانی بە خەڵکی دیکەش.'\nnumberofFaqs => 24\n[0.4 ms] SELECT `dangiislam_faqs`.* FROM `dangiislam_faqs` WHERE (id = '3849') LIMIT 1\n[0.3 ms] SELECT `dangiislam_faqs`.* FROM `dangiislam_faqs` WHERE (((`dangiislam_faqs`.`id` = 3849)))\n[1.56 ms] UPDATE `dangiislam_faqs` SET `clicked` = ? WHERE (`dangiislam_faqs`.`id` = 3849)\n[0.28 ms] SELECT `dangiislam_faqs`.* FROM `dangiislam_faqs` WHERE (`dangiislam_faqs`.`id` = 3849) LIMIT 1\n[0.28 ms] SELECT `dangiislam_faqs`.* FROM `dangiislam_faqs` WHERE (id = '3849') AND (approved='1') LIMIT 1\n[6.31 ms] SELECT `dangiislam_faqs`.* FROM `dangiislam_faqs` WHERE (category_id = 476) AND (approved='1')\n[1.77 ms] SELECT `dangiislam_faqs`.* FROM `dangiislam_faqs` WHERE (category_id = 476) AND (id <> '3849') AND (approved='1') ORDER BY `id` desc LIMIT 5\n[6.14 ms] SELECT `dangiislam_faqs`.`id`, `dangiislam_faqs`.`question_title`, `dangiislam_faqs`.`question` FROM `dangiislam_faqs` WHERE (approved='1') ORDER BY `jrn` desc LIMIT 5\n[0.13 ms] SELECT `dangiislam_faqs_cat`.* FROM `dangiislam_faqs_cat` WHERE (id = 476) LIMIT 1\n1.11.3/5.3.29 Variables Debug Not authorized 12 in 17.45 ms Registry (6)«


تاکە کاندید بۆ پۆستەکە رەتکرایەوە\nزیاتر لە هەفتەیەک بەسەر دەستلەکارکێشانەوەى عادل عەبدولمەهدى، لە پۆستى سەرۆکوەزیرانى عێراق تێدەپەڕێت و هێشتا لایەنە سیاسیەکان نەیانتوانیوە کۆدەنگییەک دروست بکەن بۆ دانانى کەسێک بە سەرۆکوەزیرانى نوێى عێراق و لێرە و لەوێش باس لە دەستوەردانى دەرەکى دەکرێت لەو دۆسیەدا.\nبەوتەى راوێژکارێکى سەرۆکى پەرلەمانى عێراق، هەر هەوڵدانێکى لایەنى دەرەکى بۆ سەپاندنی سەرۆک وەزیرانی نوێی عێراق، لەسەر دیواری ڕەتکردنەوەی خۆپیشاندەران دەشکێت و پوچەڵ دەبێتەوە.\nشوان داودی، ڕاوێژکاری سەرۆکى پەرلەمانی عێراق، بە ناس کوردی ڕاگەیاند :”عێراق لە ئێستادا بووە بە دوو بەرەوە، بەرەیەکیان خۆپیشاندەران نوێنەرایەتی دەکەن بەرەکەی دیکەشیان لایەنە سیاسیەکانی عێراق بەرجەستەی دەکەن”.\nوتیشی، تائێستا یەکلایی نەبووەتەوە کێ توانای ئەوەی هەیە لەداهاتوودا سەرۆکوەزیرانى عێراق دابنێت.\nڕاوێژکارەکەی سەرۆکی پەرلەمانی عێراق، جەختى لەسەر ئەوە کردەوە کە ناتوانرێت بە ئاسانی سەرۆک وەزیران دابنرێت، بەوپێیەى خۆپیشاندەران ڕۆڵی باڵایان دەبێت لە ڕەتکردنەوەی هەر سەرۆکوەزیرانێک بە دڵی ئەوان نەبێت.\nلایەنە سیاسیەکانى عێراق نکۆڵى لە دەستوەردانى دەرەکى ناکەن بۆ دەستنیشانکردنى سەرۆکوەزیرانى دڵخوازى خۆیان، بەڵام روونیدەکەنەوە ئەو کارە بەبێ تەوافوقى سیاسى و کۆدەنگى لایەنە سیاسیەکان، ناچێتە سەر.\nجەمال محەمەد، ئەندامى پەرلەمانى عێراق لە فراکسیۆنى یەکێتى بۆ ناس کوردی روونکردەوە “ئەگەر لایەنی دەرەکی کەسایەتییەکی گونجاو پێشنیازبکات بۆ لایەنە سیاسییەکان بەمەرجێک ئەو کەسایەتییە ئەو خاڵبەندییانەی تێدا بێت کە خۆپیشاندەران و لایەنە سیاسییەکان دەیانەوێت، کارێکی خراپ نییە”.\nبەوتەى ئەو پەرلەمانتارە، تائێستا بۆ پۆستی سەرۆکوەزیرانی عێراق کەسایەتی “محەمەد بەحرعلوم” خراوەتە بەرباس کە لە دەرەوەی وڵاتە، بەڵام ئەویش لەلایەن بەشێکی زۆری لایەنە سیاسییەکانەوە ڕەتکراوەتەوە.\nلە سەرەتای مانگی تشرینی یەکەمی ڕابردووەوه تا ئێستا خۆپیشاندان لە بەغدای پایتەخت و شارەکانی دیکەی عێراق بەڕێودەچێت و بەگوێرەى دواین ئامار که کۆمیسیۆنی باڵای مافەکانی مرۆڤ لە عێراق بڵاویكردووه‌ته‌وه، ژمارەی ئەو کەسانەی لە خۆپیشاندانەکاندا بوونەتە قوربانی، زیاتره لە 500کوژراو و 20 هەزار بریندار.\nلەئاکامی بەردەوامبوونی خۆپیشاندانەکانیش، عادل عەبدولمەهدی، سەرۆک وەزیرانی عێراق، لە 29ى تشرینی دووەمی، 2019 نامەی دەستلەکارکێشانەوەی خۆی پێشکەش بە پەرلەمانی عێراق کرد و پەرلەمانیش لە ١ی کانوونی یەکەم بە کۆی دەنگ دەستلەکارکێشانەوەکەیان پەسەند کرد.\n09:19 پێنج شه‌ممه 09 نیسان 2020\n22:10 پێنج شه‌ممه 09 نیسان 2020\n14:48 شه‌ممه 21 ئادار 2020\nسلێمانی؛ لە ڕۆژانی قەدەغەی هاتوچۆدا پێنج ڕووداوی هاتوچۆ تۆمارکراون\n13:56 هه‌ینی 20 ئادار 2020\nعەدنان زورفى سەريسوڕماوە لە هەڵوێستى لایەنەکان.. پێويستە سەرەتا چى بكات؟


خانه»به شی کوردی»بابه ته كان»دکتۆر عەلی قەرەداغی ،تاوانبارکردنی ئیسلام بە پشتیوانی توندڕەوی، تێنەگەیشتنە لە جەوهەری ئیسلام\n۰ 1,953 خواندن این مطلب 2 دقیقه زمان میبرد\nدکتۆر عەلی قەرەداغی ئەمینداری گشتی یەکێتی جیهانی زانایانی مسوڵمان جەختی کردەوە لەسەر ئەوەی کە ڕەوا نیە تیرۆر بخرێتە پاڵ ئاینە ئاسمانیەکان، چونکە تیرۆر ئاینی نیە، پاشان ووتی هەموو ئاینە ئاسمانیەکان ئامانجیان بڵاوکردنەوەی سۆزرو خۆشەویستیە و ئاشتیە لە نێو گەلانی جیهاندا، لەبەر ئەوە جائیزنیە کە تیرۆر بەهیچ ئاینێکی ئاسمانیەوە بلکینرێت، بەتایبەتیش ئیسلام، کە بەداخەوە لە ئێستادا بەتاکە ئاینی پشتیوانی لە توندڕەوی دنیا دەکرێت، کە ئەمەش لە ڕووی واقیع و دەق و زانستەوە ڕاست نیە .\nئەم ووتانەی قەرەداغی لە میانی بەشداری کردنی لە کۆبوونەوەی دووەمی گفتوگۆی ئاینەکان کە لە دۆحەی پایتەختی قەتەر بەسترا لە ژێر ناوی (شێوازو هۆکارەکانی بەلەرزە خستنی ئاسایشی فیکری و ئەخلاقی) لە ڕۆژی یەکەمدا دکتۆر قەرەداغی ووتەیەکی پێشکەش کرد بەناوی (ئاسایشی ڕۆحی و فیکری لە ژێر ڕۆشنایی ڕێنمایەکانی ئایندا) ئەویش بە بەشداری زیاتر لە (۵۰۰) کەسایەتی دەرەوەو ناوەوەی قەتەر بوو .\nدکتۆر قەرەداغی ووتی هەموو لایەک بەڕونی ئەوە دەزانێت کە مسوڵمانانی فەڵەستین لە ئێستادا زۆر ترین گرفتیان هەیە بەدەست توندڕەوی جولەکە ئیسرائیلیەکانەوە، لەگەڵ ڕودانی ئەو دەقە نوێیەشدا، بەڵام نابینین کە ئاینی جولەکە بەتوندڕەوی تاوانبار بکرێت .\nپاشان ووتی مێژوو ئەوەمان بۆ دەردەخات کە خاچ پەرستەکان چیان کرد بە مسوڵمانانی بۆسنەو هەرسک، بەڵام کەس ئاینی مەسیحی تاوانبار نەکرد، هەروەها بوزیەکان و هندۆسەکان، بینیمان چیان کرد بە مسوڵمانانی بۆرما لە کوشتن و سەربڕین .\nبەڵام هیچ کەس بە توندڕەو ناوی نەبردن، بەڵام ئایا بۆچی شەوو ڕۆژ ئیسلام تاوانبار دەکرێت بە توندڕەوی و تیرۆر، لەکاتێکدا کە قورئانەکەی بە (بسم الله الرحمن الرحیم) دەست پێ دەکات کە ئەمەش بەڵگەی سۆزو بەزەییە بۆ هەموو جیهانیان .\nدکتۆر قەرەداغی داوای لە ئامادەبووان کرد لە هەموو ئاینەکان کە لەسەر کۆمەڵێک پێشنیار ڕێک بکەون، ئەویش لە پێناو بڵاوکردنەوەی ئاشتی و ڕێکەوتن و پێکەوە ژیان لە نێوان هەموو گەلانی جیهاندا سەرەڕای، جیاوازی ئاینەکانیان، لەوانەش :\nیەکەم / ئێمە خاوەنی ئاینەکان لەسەر ئاستی جیهان پێویستە لە گوتارەکاندا واز لە تاوانبارکردنی یەکتر بهێنین و تاوانی توندڕەویش نەخەینە پاڵ هیچ ئاینێک .\nدووەم / دەستبکەین بە چاکسازی بۆ چوونی فیکری توندڕەوەکان .\nسێیەم / سەرکردە ئاینیەکان هەموو ئاینە ئاسمانیەکانی لەسەر کۆمەڵە ڕێسایەک ڕێک بکەوین، بۆ ئەوەی زیاتر هاوکاری تێگەیشتنمان لەگەڵ یەکتر هەبێت .\nچوارەم / هەموومان هەوڵبدەین کە توندڕەوی ئاینی و زوڵم و ستەمکاری نەهێڵێن .\nپێنجەم / ئەو ڕاستیە چەسپاوە کە ناکرێت فیکری توندڕەوی بەتەنها بەهێز چارەسەر بکرێت، ناکرێت فیکری ئیسلامی بە فیکری عەلمانی چارەسەر بکەین، بەڵکو چارەسەر لە فیکری ئیسلامی میانڕەو دایە .\nپاشان دکتۆر قەرەداغی داوای کرد کە لەسەر ئاستی جیهانی کۆنگرەیەک ساز بکرێت بۆ ڕێگەگرتن لە سوکایەتی بەهەر ئاستێک، بەپێویستی زانی هەر لەم کۆنگرەیەدا ئەوەش یەکلابکرێتەوە .\nپاشان ووتی ئیسلام هاتووە بۆ ئەوەی پارێزگاری لەهەموو ناوەندەکانی خوا پەرستی بکات لە (کەنیسەو مەعبدو مزگەوت) و تەنانەت جیهاد دژی هەرکەسێک بکات ڕێگە لە ئازادی ئاینی بگرێت، لە ئێستادا تێگەیشتنی هەڵە لە ئیسلام هەیە، دەبێت ئەو هەڵانە ڕاست بکرێنەوەو تێگەیشتنی باش دروست بکرێن، لە کۆتایدا ووتی پێویستە ئێمە نەچینە ناو خاڵە ناکۆکەکان و زۆرتر جەخت لەسەر خاڵە هاوبەشەکان بکەینەوە ئەویش بۆ ئەوەی بواری یەکتر ناسین و پێکەوە ژیان فەراهەم بکەین بۆ هەموو گەلان و ئاینەکان .\nئیسلام تندروی تندرویی دینی توندڕەوی خشونت


سه‌رباری گه‌رمی كه‌شوهه‌وا، عه‌لی موسا و چوار له كوڕه‌كانی، ته‌واوی رۆژه‌كانیان له پاسه‌وانی زه‌وییه كشتوكاڵییه‌كاندا به‌سه‌رده‌به‌ن، تا رێگریی بكه‌ن له‌و شه‌پۆلی ئاگره‌ی ماوه‌یه‌كه به‌رهه‌می جوتیارانی ته‌له‌عفه‌ری گرتۆته‌وه.\n"ده‌ترسین زه‌وییه‌كانی ئێمه ببێته ئامانجی ئه‌و ئاگره‌ی كشتوكاڵی ناوچه‌كه و ده‌وروبه‌ری گرتۆته‌وه" عه‌لی موسا وای وت، چونكه ده‌یان دۆنم چێنراو به گه‌م و جۆی هه‌یه‌و هێشتا دروێنه‌ی نه‌كردون.\nترسی جوتیارانی ته‌له‌عفه‌ر و پاسه‌وانییان بۆ زه‌وییه كشتوكاڵییه‌كان له كاتێكدایه، هێشتا هۆكاری سه‌ره‌كی روداوه‌كان رون نین و نازانرێت كێیی له پشته‌وه‌یه، گروپه چه‌كداره‌كان، ململانێی سیاسی یان روداوێكی سروشتییه و به‌هۆی به‌رزی پله‌كانی گه‌رماوه‌یه.\nعه‌لی به (كه‌ركوك ناو)ی وت "دیارده‌ی سوتانی به‌روبومه‌كانی گه‌نم و جۆ بۆته دیارده‌یه‌كی ترسناك و جێی نیگه‌رانی ئێمه‌یه، رۆژ نیه ئاگر نه‌كه‌وێته‌وه له كێڵگه و كشتوكاڵی جوتیاران لێره‌و له‌وێ".\nبه‌شێك له تۆمه‌ته‌كان روی له چه‌كدارانی داعشه، به‌تایبه‌ت دوای ئه‌وه‌ی میدیای ئه‌و رێكخراوه به‌رپرسیارێتی چه‌ند روداوێكی ئاگركه‌وتنه‌وه‌ی له زه‌ویه كشتوكاڵیه‌كان گرته‌ئه‌ستۆ و خاوه‌نه‌كانیانی به "لاده‌ر" ناوبرد، هه‌رچه‌نده كۆتاییهاتنی داعش له یعراق زیاتر ساڵێك و نیوه راگه‌یه‌ندراوه.\nنه‌ینه‌وا، ئایاری 2019، سه‌دان دۆنم چێنراو به گه‌نم و جۆ له ته‌له‌عفه‌ر سوتاون فۆتۆ: جه‌عفه‌ر ته‌له‌عفه‌ری\nسه‌عد خالد، جوتیار له قه‌زای ته‌له‌عفه‌ر به (كه‌ركوك ناو)ی وت "روداوه‌كانی ئاگر توشی نیگه‌رانی زۆری كردوین و ناچارین خۆیمان پاسه‌وانی زه‌وییه‌كانمان بكه‌ین".\n"به‌شێك له جوتیاران به‌هۆی بۆمب و پاشماوه‌كانی شه‌ڕی داعشه‌وه نه‌یانتوانی زه‌وییه كشتوكاڵییه‌كانیان بچێنن، هه‌ندێكی دیكه‌ش له جوتیاران زیانیان پێگه‌یشت به‌هۆی لافاو و بارینی ته‌رزه‌وه، ئێستاش روبه‌ڕوی مه‌ترسییه‌كی گه‌وره‌ی تر بوینه‌ته‌وه كه ئاگره".\nسه‌عد خالد وتی "زه‌ره‌رمه‌ندی گه‌وره له‌هه‌موو ئه‌م روداوانه‌دا ئابوری وڵاته‌كه و له ده‌ره‌نجامدا هاوڵاتیانه".\nنه‌ینه‌وا، ئایاری 2019، جوتیاران خۆشیان له كوژاندنه‌وه‌ی ئاگره‌كاندا به‌شدارده‌بن فۆتۆ: جه‌عفه‌ر ته‌له‌عفه‌ری\nسالم محه‌مه‌د، لێپرسراوی كشتوكاڵی ته‌له‌عفه‌ر بۆ (كه‌ركوك ناو)ی رونكرده‌وه كه روبه‌ڕێكی فراوانی زه‌وی چێنراو به گه‌نم و جۆ له قه‌زاكه سوتاون و داوای له جوتیاران كرد "چاودێری به‌روبومه‌كانیان بكه‌ن تا وه‌رزی دروێنه كۆتاییدێت".\nقه‌زای ته‌له‌عفه‌ر له خۆرئاوای نه‌ینه‌وا، زۆرینه‌ی دانیشتوانه‌كه‌ی له توركمان پێكهاتون و ناوچه‌یه‌كی جێناكۆكه به‌پێی مادده‌ی 140ی ده‌ستور، سنوره‌كه ناوچه‌یه‌كی سه‌ره‌كی كشتوكاڵی به‌رهه‌مهێنه‌ری گه‌نمه له عیراق.\nبه‌وته‌ی به‌رێوه‌به‌ری كشتوكاڵی ته‌له‌عفه‌ر، هۆكاری به‌شێك له ئاگره‌كان ده‌گه‌ڕێته‌وه بۆ شۆرتی كاره‌با، بۆ ئه‌وه‌ش نمونه‌ی زه‌وییه‌كی هێنایه‌وه كه له‌كاتی دروێنه‌دا گڕیگرت و به‌هۆیه‌وه 20 دۆنم گه‌نم سوتا، به‌رله‌وه‌ی له‌لایه‌ن جوتیاران و هاوڵاتیان و هێزه ئه‌منییه‌كانه‌وه كۆنتڕۆڵی ته‌واوه‌تی ئاگره‌كه بكرێت.\nهه‌فته‌ی رابردو 28ی ئایار، عادل عه‌بدولمه‌هدی، سه‌رۆكوه‌زیرانی عیراق ره‌تیكرده‌وه هۆكاری روداوه‌كانی ئاگر دوژمنكارانه بێت، "زۆرینه‌ی به‌هۆی ناكۆكییه‌كان و به‌رزبونه‌وه‌ی پله‌كانی گه‌رماوه‌یه"، پێشیوابوو ئه‌و روبه‌ره‌ی سوتاوه به‌راورد به وڵاتانی تر گه‌وره‌نییه.\nله كۆنگره‌ی رۆژنامه‌وانییدا هه‌فتانه‌یدا، عه‌بدولمه‌هدی 2ی حوه‌زیران جارێكیتر باسی له روداوه‌كانی سوتانی به‌روبومی جوتیاران كرد و وتی "هۆكاری ئاگره‌كان تاوانكاری و تیرۆریستییه، هه‌ندێك ئاگركه‌وتنه‌وه‌ش له ئه‌نجامی شۆرتی كاره‌با یان ململانێ یاخود تۆڵه‌كردنه‌وه روده‌ده‌ن"، داواشیكرد ئه‌و دۆسیه‌یه زیاد له قه‌باره‌ی خۆی گه‌وره نه‌كرێت.\nنه‌ینه‌وا پشكی شێری به‌رده‌كه‌وێت له روداوه‌كانی ئاگركه‌وتنه‌وه‌دا له عیراق فۆتۆ: جه‌عفه‌ر ته‌له‌عفه‌ری\nجگه له تیمه‌كانی به‌رگری شارستانی، له روداوه‌كانی ئاگركه‌وتنه‌وه‌دا، جوتیاران و هێزه ئه‌منییه‌كانیش بۆ كوژاندنه‌وه و كۆنتڕۆڵكردنی ئاگره‌كان به‌شدارده‌بن.\nحسێن به‌رزنجی، لێپرسراوی ئۆپه‌راسیۆنه‌كانی حه‌شدی شه‌عبی له ته‌له‌عفه‌ر ئاماژه‌ی به‌وه‌دا هێزه‌كانیان به‌شداربون له كۆنتڕۆڵی چه‌ندین ئاگر له سنوره‌كه، ئاماده‌ییشی نیشاندا بۆ هه‌ماهه‌نگی له‌گه‌ڵ لایه‌نه په‌یوه‌ندیداره‌كان و جوتیاران به ئامانجی راگرتن و بنه‌بڕی ئه‌و دیارده مه‌ترسیداره، وه‌ك ئه‌و ده‌ڵێت.\nقه‌زای ته‌له‌عفه‌ر، له ناوه‌ڕاستی 2014دا كه‌وته ده‌ستی داعش و به‌هۆیه‌وه ده‌وروبه‌ری 255 هه‌زار كه‌س ئاواره‌بون و له دوای كۆنتڕۆڵكردنه‌وه‌ی قه‌زاكه‌وه له ئابی 2017دا، نزیكه‌ی سه‌دا 45ی دانیشتوانه ئاواره‌كه‌ی گه‌ڕاونه‌ته‌وه.


تۆمەتبارێك پاش 10 ساڵ لەسلێمانی دەستگیركرازانیاری نوێ دەربارەی دۆسیەی سێوان و منداڵەكانی ڕاگەیەنرا – تۆڕی میدیایی خەڵک\n2019/01/12 - 3:50 PM\nبەڕێوەبەرایەتی پۆلیسی پارێزگای سلێمانی دەستگیركردنی تۆمتبارێكی پاش 10 ساڵ لە ئەنجامدانی تاوانەكە ڕاگەیاند و زانیاری نوێی لەبارەی سووتانی سێوان قادر و منداڵەكانی لە چەمچەماڵ بڵاوكردەوە.\nنەقیب سەركەوت ئەحمەد، وتەبێژی پۆلیسی سلێمانی لەو كۆنگرە ڕۆژنامەوانییدا باسی لە دۆسیەی گیان لەدەستدانی سێوان قادر كرد و وتی، “هەموو لێكۆڵینەوەكانی پۆلیس تەواو بووە و چاوەڕوانی بڕیاری دادگا دەكەن، بەڵام تاكو ئێستا هاوسەری سێوان دانی نەناوە بە كوشتنی هاوسەرەكەی و منداڵەكانیدا”.\nئاشكراشی كرد، تۆمەتبارێكیان دەستگیر كردووە،، كە لە ساڵی ٢٠٠٩دا بە هاوكاری دوو تۆمەتباری تر تاوانێكی كوشتنیان ئەنجامدابوو.\nوتەبێژی پۆلیسی سلێمانی دەستگیركردنی كەسێكی ڕاگەیاند، كە لە كاتی مامەڵەی كڕین و فرۆشتنی ئۆتۆمبێلدا، ئۆتۆمبێلەكەی فڕاندبوو، بەڵام دوای ١٥ خولەك لە فڕاندنی تۆمەتبارەكە دەستگیر كرا.\nبەرێوەبەرایەتی پۆلیسی پارێزگای سلێمانیسوتانسێوان قادر


بورهان شێخ ڕەئوف: کازمى لە بەردەم گەردەلوولى قەیرانەکانى عێراقدا. – WTARIKURD\nمستەفا کازمى سەرۆکى دەزگاى هەوڵگرى نیشتمانى عێراق سێ یەم کاندیدە بۆ سەرۆکى ئەنجومەنى وەزیرانى عێراق لە سەرەتاى ئەمساڵى 2020 ەوە تا ئێستا کە سەرۆک کۆمارى عێراق بەرهەم ساڵەح ڕایبسپێرێت بۆ پێکهێانى کابینەى نوێ لە دواى شکستهێنانى پارێزگارى پێشووى نەجەف عەدنان زرفى بۆ پێکهێنانى حکومەت و پێشتریش موحەمەد عەلاوى بە هەمان شێوە شکستى هێنا.\nکازمى لە تویتێکدا لە 9/4/2020 نووسیبوى بە هەرچوارزمانى عەرەبى و کوردى و فارسى و ئنگلیزى ( بەڵێن بە گەلەکەم دەدەم کە حکومەتێک پێکبهێنم ئامانج و ئاوات و خواستەکانى ئەوان لە پێشینەى کارەکانم بێت، پاراستنى سەروەرى نیشتمان و پاراستنى مافەکان و کاربۆ چارەسەرکردنى قەیرانەکان وپێشخستنى ڕەوڕەوەى ئابوورى بۆ پێشەوە، هەروەها دەبێت چەک بە هەموو جۆرەکانیەوە بە دەستى دەوڵەتەوە بێت.\nئاماژەکان وا پیشان دەدەن، کە مستەفا کازمى متمانەى نوێنەران بە دەست بهێنێت لە ئەنجومەنى نوێنەران، بە پێچەوانەى دووانەکەى پێش خۆى. چونکە لە مەراسیمى ڕاسپاردنەکەى دا سەرۆکى فراکسیۆنە گەورەکانى شیعە ئامادەبوون، جگە لەوەش کۆدەنگیەکى گەورەهەیە لە سەر دەنگدان بە کابینەکەى لەلایەن کوردو سوونەیشەوە، هەرچەندە ئەرکەکەى کازمى هێندە ئاسان نابێت و پێوستى بە هەوڵ و دیالۆگى جدى هەیە لە گەڵ فراکسیۆنە جیاوازەکاندا بۆ دیاریکردنى وەزیرەکان.\nئالەنگارییەکانى بەردەم کابینەکەى کازمى\n1- داخوازى خۆپیشاندەرانى گۆڕەپانەکانى شارەکانى بەغداد و باشوورى عێراق کە ئێستا بە هۆى مەترسى کۆرۆناوە چوونەتە ماڵەو ە کە 700 کوژراو 25 هەزار بریندارو هەزاران کەسیان لە زینداندان و هەڕەشە دەکە، کە بە نەمانى مەترسى ڤایرۆسى کۆرۆنا دەگەڕێنەوە سەر شەقامەکان تا بە دیهاتنى داخوازییەکانیان.\n2- چارەکردنى کێشەى دابەزینى نرخى نەوت کە ئەمە کێشەى تازەیە و پێشتر نەبوو، کورتهێنانى گەورەیە لە بوودجەى عێراقدا.\n3- بەرەنگاربوونەوەى ڤایرۆسى نەفرەتى کۆرۆنا کە هەموو جیهانى گرتۆتەوە و ژیانى ئیفلیج کردووە.\n4- چەکى دەستى میلیشیا کان کە ئەمەش قەیرانێکى گەورەیە بوونى هەیە و هەڕەشە لە ئارامى و سەقامگیرى عێراق دەکات، مێژووش پێمان دەڵێت لە هەرکوێى ئەم جیهانەدا حوکمى میلیشیاى چەکدار هەبوو بێت بەربەست بووە لە پێشکەوتن و ئارامى.\nئێران و کازمى\nهەرچەندە کاتى کوژرانى قاسمى سلیمانى و ئەبومهدى موهەندیس هەندێک تاقم گروهە شیعەکانى نزیک لە ئێران بانگەشەى ئەوەیان دەکرد کە سەرۆکى یەکێک لە دەزگا ئەمنیەکانى عێراق بەشدارە لە و ئۆپەراسیونەدا کە مەبەستیان کازمى بوو، بەڵام ئێستا باس لەوە دەکرێت کە کازمى لە لایەن ئێرانیەکانەوە پشتیوانى گەرمى لێدەکرێت بە حوکمى ئەوەى سیاسەت و هەڵسووکەوتەکانى لە دەزگاى هەواڵگرى هاوسەنگ بووە و توانیوویەتى هاوسەنگى نێوان ئێران و ئەمریکا ڕابگرێت.\nئەمریکا و کازمى\nئەمریکاش خۆشحاڵى خۆیان دەربڕیووە بۆ کاندیدکردنى کازمى بۆ پۆستى سەرۆکوەزیرانى عێراق، تەنانەت لێکۆڵەرێکى ئەمریکى لە پەیمانگاى واشنتۆن بۆ سیاسەتى ڕۆژهەڵاتى دوور ( مایکڵ نایتس ) دەڵێت: کازمى کەسایەتیەکى نیشتمانى بەهێزە و، بیرمەندە، هەربۆیە ئەگەر بکرێت بە سەرۆک وەزیران ئەوا ڕووبەرێکى فراوان دەخوڵقێت بۆ دیالۆگ لە نێوان عێراق و ئەمریکادا سەبارەت بە بابەتەکانى کۆمەکى ئابورى و چاوپۆشى لە سزاکان و هاریکارى سەربازیش.\nلە کۆتاییدا هەرچەند کابینەکەى کازمى کاتیەو بۆ ساڵێکە و دەبێت سەرکردایەتى ماوەى ڕاگوزەر بکات و خۆئامادەکردن بۆ هەڵبژاردنى پێشووەختە کە لە وتارو تویتەکانیدا ئاماژەى پێ نەدا، پێشبینى ئەوە ناکرێت گۆڕانکارى گەورەو کاریگەر بکات، بەڵام ئومێدى ئەوەى لێدەکرێت کە ببێتە کلیل و هەنگاو بۆ سەردەمێکى نوێ کە جیاواز بێت لەمەى ئێستا.\nئاودێر لوقمان: شەڕی نەینەوا لەساڵی 612 پ . ز .


شاژن 80 درێسی رۆناڵدۆی دەوێت و 11 ی ئەم مانگە بەرامبەر نیوكاسڵ یاری دەكات | دەزگاى زارى کرمانجى\nشاژن 80 درێسی رۆناڵدۆی دەوێت و 11 ی ئەم مانگە بەرامبەر نیوكاسڵ یاری دەكات\nزاری كرمانجی- ئاژانسییە هەواڵییە وەرزشییەكان: چەند راپۆرتێكی رۆژنامەوانی بەریتانی، ئاشكرایانكرد كە ئیلیزابێسی دووەم، شاژنی بەریتانیا، بۆ خۆی و كارمەندانی كۆشكی شاهانە داوای درێسەكانی كریستیانۆ رۆناڵدۆی كردووە.\nبەپێی ئەو سەرچاوانە، شاژنی بەریتانیا داوای 80 درێسی مانچێستەر یونایتدی كردووە، كە ناوی كریستیانۆ رۆناڵدۆ لەسەریان نووسراوە و دەشڵێن" ئیلیزابێسی دووەم داوای كردووە یەكەم درێسیش كە رۆناڵدۆ واژۆی لەسەر كردووە لەگەڵ ئەو 80 درێسەدا بێت".\nكریستیانۆ رۆناڵدۆ دوای 12 ساڵ جێهێشتنی ریزەكانی مانچێستەر یونایتد، بەشێوەیەكی چاوەڕواننەكراو گەڕایەوە ریزەكانی یانەی شایتانە سوورەكان.\nكۆمەڵەی داهێنانی وەرزشی كە لە ژێر سەرپەرشتیی شاهانەدا دامەزراوە، ئەو هەواڵەی پشتڕاستكردەوە و دووپاتیشیكردەوە، كە شاژن دەیەوێ ئەو درێسانەی رۆناڵدۆ بەسەر كارمەندانی كۆشكی شاهانەدا دابەش بكات و ئەو درێسەش كە بۆ یەكەمجار كریستیانۆ واژۆی لەسەر كردووە بۆ خۆی دەبێت.\nدواتر هەمان سەرچاوە، ئەو هەواڵەی رەتكردەوەو لە هەژماری خۆی لە تویتەر، رایگەیاند" نەمانتوانی راستی ئەو هەواڵەی تایبەت بوو بە شاژن و كریستیانۆ دووپات بكەینەوە، بۆیە بڕیارماندا ئەو تویتەمان رەشبكەینەوە.. داوای لێبوردن دەكەین".\nئەم تویتە هەرای نایەوە لەنێو رۆژنامەكانی بەریتانیادا، كە هەندێكیان پێیانوایە هەواڵەكە راستە، بەڵام لەسەر داوای كۆشكی شاهانە رەتكراوەتەوە، هەندێكی دیكەش پێیانوایە ئەمە هەواڵە درووستكراوی میدیایە.\nكریستیانۆ رۆناڵدۆ بۆ ماوەی دوو ساڵ گرێبەستی لەگەڵ مانچێستەر یونایتد واژۆكردووەو دەتوانێ ساڵێكی دیكەش نوێیبكاتەوە، بەرامبەر بە مووچەی 480 هەزار پاوەند لە هەفتەیەكدا.\nلە لایەكی دیكەوە هاندەرانی یانەی مانچێستەر یونایتد لە بەیانییەكی زووەوە چوونە بەردەم یاریگەی ئۆڵدترافۆرد و نۆرەیان بۆ بەدەستهێنانی درێسی كریستیانۆ رۆناڵدۆ گرت.\nهێنری رۆبینسۆن، هاندەرێكی یانەی مانچێستەر یونایتد دەڵێت" هەست دەكەم لەسەر مانگم كە درێسەكەم بەدەستهێناوە، لە بەیانییەكی زووە هاتووم بۆ ئەوەی درێسەكەم دەستبكەوێت، بەڵام رۆناڵدۆ شایستەی ئەمەیە و زۆر دڵخۆشم كە گەڕاوەتەوە یانەكە".\nرۆناڵدۆ شەوی رابردوو بۆ تەواوكردنی كارەكانی گرێبەستەكەی و پەیوەندیكردن بە یانەكەوە گەیشتە شاری مانچێستەر، بەڵام یاریزانەكە سەرەڕای وەرگرتنی ڤاكسین و تووشبوونی بە كۆرۆناش ماوەی پێنج رۆژ كەرەنتین دەكرێت.\nیانەی مانچێستەر یونایتد لە راگەیێندراوێكی فەرمیدا دەڵێت" هەفتەی داهاتوو رۆناڵدۆ پەیوەندی بە مەشقەكانی یانەی مانچێستەر یونایتدەوە دەكات و لەژێر سەرپەرشتی ئۆلێ گونار سۆلشایەر لە كارینگتۆن لەگەڵ تیپەكە مەشق دەكات" ، بەمەش ئەگەری هەیە رۆناڵدۆ رۆژی 11 ی ئەم مانگە بەرامبەر نیوكاسل یەكەم یاری بەدرێسی مان یونایتدەوە ئەنجام بدات.\nرۆژنامەی سەنی بەریتانی لە ژمارەی ئەمڕۆیدا نووسیوویەتی" كریستیانۆ رۆناڵدۆ دەیەوێ نازناوی پرێمەرلیگی ئەم وەرزە لەگەڵ یانەكە بباتەوەو ئەمەی بە یاریزانە هاوڕێیەكانی راگەیاندووە لە یانەكەدا".\nكریستیانۆ رۆناڵدۆ دوای گەڕانەوەی بۆ مانچێستەر یونایتد گووتی" پێموایە باشترین بڕیارمداوە بە گەڕانەوە بۆ یانەكە، دەمەوێ قۆناغێكی نوێ دەستپێبكەم و هەموو توانایەكم بخەمە گەڕ بۆ نووسینەوەی مێژوو لەگەڵ یانەكە و ركابەریكردن لەسەر بردنەوەی نازناوەكان".


یادی ٣٢ ساڵەی کیمیاباران کردنی بالیسان و شیخ وەسانان و دوڵی خۆشناوەتی کرایەوە\n16/04/2019 07:09 م\nلە مەراسیمێکی شایستەدا و بە ئامادە بوونی لێپرسراوانی ناوجەکە و نوێنەری وەزیری کاروباری شەھیدان و ئەنفالکراوان و نوێنەرانی حزبی و حکوومی و کەس وکاری شەھیدان و رێکخراوەکانی کۆمەڵگەی مەدەنی، وەزارەتی کاروباری شەھیدان و ئەنفالکراوان/ بەڕێوەبەرایەتی گشتی شەھیدانی ھەولێر، بە ھاوکاری و ھەماھەنگی لەگەڵ بەرێوەبەرایەتی ناحیەی بالیسان لە یادی ٣٢ ساڵەی کیمیاباران کردنی بالیسان و شێخ وەسانان و دۆڵی خۆشناوەتی دا ئیوارەی رۆژی ١٦/٤/٢٠١٩ یادی قوربانیانی ئەو مەرگەساتە بەرز راگیرا.\nسەرەتای مەراسیمەکە بە کردنەوەی دوو پێشانگا دەستی پێکرد کە بریتی بوو پێشانگای فۆتۆگرافی گرووپی شلتەر ئارت و بالیسان فوتوغرافەر و پێشانگای تایبەت بە چالاکییەکانی رێکخراوی کوردستان بێ جینۆساید تایبەت بە جەنگی کۆکوژی لە جیھاندا کە لە چوارچێوەی کارەکانی ئایکان (جیھان بێ چەکی کۆکوژی) کارەکانی دەکات، کرانەوە.\nدواتر بەرێوەبەری ناحیەی بالیسان لە وتەیەکی کورتدا بەخێرھاتنی میوانانی کرد\nئینجا تاجە گولینەی وەزارەتی کاروباری شەھیدان و ئەنفالکراوان لەلایەن بەرێزان ئەحمەد مام رەسول بەرێوەبەری گشتی خزمەتگوزاری و داماو محمد بەڕێوەبەری گشتی کاروباری شەھیدن و ئەنفالکراوانی ھەولێر بەناوی وەزیری کاروباری شەھیدان و پەرلەمان و فراکسیونی یەکیتی نیشتمانی کوردستان لە پەرلەمان و تاجە گولینەی ھاوبەشی سەرکردایەتی یەکیتی نیشتمانی کوردستان و پارتی دیموکراتی کوردستان و مەکتەبی سیاسی حزبی سۆسیالست دیموکرایەتی و ناوچە و کۆمیتەی سنوورەکە داندرا.\nدواتر ئامادەبووان سەردانی ھوڵی یادەوەری شەھیدانیان کرد لە گوندی شێخ وەسانان و تەیان لە دەفتەری یادەوەری ھۆڵەکە نووسی.\nدواتر لە پەراوێزی ئەم یادەدا بە نوێنەرایەتی وەزارەتی کاروباری شەھیدان و ئەنفالکراوان ئەحمەدی مام رەسول و بەرێوەبەری ناحیەی بالیسان و لێپرسراوی مەڵبەندی ٦ سۆرانی یەکیتی نیتشمانی کوردستان و لقی ٢٠ سەفین پارتی دیموکراتی کوردستان و لیپرسراوانی کومیتەی و ناوچەی بالیسان کۆبوونەوەیەک لەبارەی داخواز و پێداویستی ناوچەکە ئەنجامدا ولەو کۆبوونەوەیەدا بریار درا کە وەزارەتی کاروباری شەھیدان و ئەنفالکراوان پرۆژەیەک بۆ درست کردنی مۆنومێنتیکی شایستە بۆ شەھیدان ئامادە بکات و بەرێوەبەرایەتی ناحیەی پرۆژەیەک بۆ پیداویستی ناو بالیسان و شێخ وەسانان لە رووی خزمەتگوزاری ئامادە بکات و نوێنەری حزبەکانیش بەدواداچوونی بۆ بکەن.